länsiliittoutuneiden maihinnousu toisessa maailmansodassa 1944\n(Ohjattu sivulta Operaatio Overlord)\nHakusana ”Overlord” ohjaa tänne. Sanan muista merkityksistä kerrotaan täsmennyssivulla\nOsa länsirintamaa toisessa maailmansodassa\n6. kesäkuuta – 22. elokuuta 1944\nDwight Eisenhower (ylipäällikkö)\nArthur Tedder (apulaisylipäällikkö)\nBernard Montgomery (maavoimat)\nBertram Ramsay (merivoimat)\nTrafford Leigh-Mallory (ilmavoimat)\nGerd von Rundstedt (ylin komentaja LÄNSI)\nErwin Rommel (Armeijaryhmä B)\nFriedrich Dollmann (Saksan 7. armeija)\n1 452 000 (25. heinäkuuta mennessä)\n380 000 (23. heinäkuuta mennessä)\nnoin 48 000 kuollutta,\nn. 173 000 haavoittunutta tai kadonnutta\nnoin 30 000 kuollutta,\nn. 80 000 haavoittunutta,\nn. 60 000 kadonnutta,\nn. 150 000 vangittua\nNormandian maihinnousu oli läntisten liittoutuneiden armeijoiden Pohjois-Ranskaan tekemä suuri maihinnousu toisessa maailmansodassa vuonna 1944. Sitä kutsuttiin nimellä Operation Overlord. Natsi-Saksa oli tuolloin miehittänyt Ranskan ja menetti alueitaan itärintamalla. Liittoutuneet pyrkivät avaamaan uuden rintaman Saksaa vastaan. Saksalaiset olivat rakentaneet pitkää "Atlantin valliksi" kutsututtua puolustusketjua jo vuodesta 1940. Saksassa tiedettiin, että maihinnousu tulisi, muttei sen tarkkaa aikaa ja paikkaa. Iso-Britannian sotilas- ja tiedusteluviranomaiset harhauttivat saksalaiset uskomaan, että maihinnousu tapahtuisi Calaisin lähellä. Liittoutuneet pommittivat Pohjois-Ranskaa kuukausia ennen maihinnousua ja pudottivat laskuvarjojoukkoja joihinkin kohtiin jo yöllä. Pari tuntia ennen hyökkäystä laivatykistö ja pommikoneet alkoivat moukaroida Atlantin vallin asemia. Aamulla 6. kesäkuuta kello 6:30 1944 koitti D-Day:ksi kutsuttu hetki, jolloin liittoutuneiden maihinnousualukset rantautuivat Normandiaan monessa eri kohtaa. Yhdysvaltain, Iso-Britannian, Kanadan ja Vapaan Ranskan armeijat onnistuivat siirtämään jo ensimmäisen hyökkäyspäivän aikana noin 150000 miestä erillisiin sillanpäihin. Saksalaiset viivyttelivät apujoukkojen siirrossa 12 tuntia. Suuria tappioita tuli liittoutuneille kahdella kaistaleella, Juno Beachilla ja Omaha Beachilla. Liittoutuneet kykenivät yhdistämään sillanpään eri asemat 13. kesäkuuta. Sitten hyökkäys juuttui pitkäksi aikaa lähes paikoilleen saksalaisten ankaran vastarinnan ja rikkonaisen maaston takia. Mutta toisaalta saksalaisten voimat eivät riittäneet sillanpään tuhoamiseen. Saksalaisilla oli parempi panssari- ja tykistöaseistus ja taitoa torjua liittoutuneiden tankkeja, mutta mies-, tarvike- ja ammuspulaa. Saksan armeijan pääosa oli sidottu itärintamalle. Liittoutuneilla oli ilmaylivoima ja he saattoivat täydentää joukkojaan. Normandian rintama alkoi liikkua vasta heinäkuun lopussa, kun Yhdysvaltain "operaatio Cobra" menestyi. Saksalaisten tuolloinen vastahyökkäys muuttui joukkopaoksi. Vasta elokuussa liittoutuneiden hyökkäykset etenivät kauas sisämaahan. Liittoutuneet vapauttivat Pariisin syyskuussa. Vuodenvaihteessa saksalaiset yrittivät vastahyökkäystä Ardenneilla, mutta se hiipui hyvän alkumenestyksen jälkeen.\nMaihinnousuun osallistui Yhdysvallat, joka oli liittynyt sotaan verrattain myöhään. Normandian maihinnousu on tapahtuma, jossa Yhdysvaltojen joukot tulivat Eurooppaan. Tapahtuma oli merkittävä sodan kulun kannalta, sillä natsi-Saksa oli tuleva joutumaan kahden rintaman sotaan eli sekä itärintamalla että länsirintamalla sodittiin samaan aikaan. Lännestä päin joukot etenivät kohti Berliiniä ja myöhemmin sota päättyi Berliinin valloittamiseen ja natsi-Saksan antautumiseen.\n1 Tarkka ajoitus\n4 Maihinnousun tavoitteet\n5.1 Maihinnousupaikan valinta\n5.2 Hyökkäyksessä käytettävät voimavarat\n5.2.1 Operaatio Neptunus\n5.2.2 Operaatio Cork\n5.3 Operaatio Fortitude\n5.5 Saksalaisten puolustusvalmistelut\n5.6 Viime hetken valmistelut\n5.7.3 Joukot, rintamalohkot ja rintamasektorit\n6 Liittoutuneiden hyökkäykset\n6.1 Maahanlasku Caenin-Cabourgin seudulle\n6.2 Osamaihinnousut rannoille\n6.2.1 Sword Beach\n6.2.2 Juno Beach\n6.2.3 Gold Beach\n6.2.4 Omaha Beach\n6.2.5 Utah Beach\n6.3 Yhdysvaltalaisten maahanlasku Viervilleen ja Sainte-Mère-Égliseen\n7 Saksalaisten puolustustoimet\n7.1 Maihinnousun jälkeen\n9 Normandian maihinnousuun liittyvät operaatiot\n10 Ensimmäisten päivien tappiot\n11 Saksalaiset joukot\n11.1.1 Normandian sektori\n11.2 Panssarijoukot ja panssarijääkärijoukot\n11.2.1 Brittien rintamalohko\n11.2.2 Yhdysvaltalaisten rintamalohko\n13 Maihinnousun muisto\nPoliittisesti maihinnousua Länsi-Euroopan mantereelle oli ajanut Josif Stalin keventääkseen puna-armeijan tappioita jo vuodesta 1942 alkaen, mutta länsiliittoutuneet olivat torjuneet toiveet. Kun Teheranin konferenssissa oli sovittu maihinnoususta varsinainen ajoitus operaatiolle riippui säästä.\nOperaation aloittamiselle kriittisenä reunaehtona oli oikea säätila, jota arvioivat niin brittiläiset kuin yhdysvaltalaisetkin meteorologit. Operaatiota suunniteltiin toukokuuksi tai kesäkuun alkupäiviksi. Ylipäällikkö Eisenhowerin päämeteorologina toimi skotlantilainen tohtori James Stagg, joka oli tehtäväänsä varten ylennetty Yhdistyneen kuningaskunnan ilmavoimien everstiksi. Sääennusteita laativan ryhmän ennusteiden toimivuuden kokeilemiseksi oli huhtikuusta 1944 alkaen sotilasjohdolle annettu maanantaisin kolmen vuorokauden sääennuste, jota verrattiin toteutuneeseen säähän.\nMaihinnousuun valmistautumiseksi tietoturvallisuuden vuoksi 17. huhtikuuta 1944 oli diplomaattista koskemattomuutta periaatteessa nauttiva ulkomaisten diplomaattien tietoliikenne alistettu sensuurille. Lisäksi britit suorittivat lukuisia hämäysoperaatiota, jotteivät saksalaiset olisi keskittäneet puolustustaan todennäköisimmille alueille, vaan jakaisivat voimansa. Hämäyksiä suunnitteli keskitetysti XX-komitea (engl. XX committee), jonka aikaansaannoksia olivat muun muassa operaatio Fortitude.\nOperaatio suunniteltiin aloitettavaksi 2. kesäkuuta, mutta 1. kesäkuuta Scapa Flow’n sääasemien havaintojen mukaan Pohjois-Atlantille oli kehittymässä syviä matalapaineita. Sateinen ja pilvinen sää olisi voinut vaarantaa hyökkäyksen ensimmäisen aallon 130 000 sotilaan ja toisen aallon 45 000 sotilaan suunnitellut operaatiot, koska ilmatuen toimittaminen olisi ollut vaikeaa ja myös merenkäynti olisi ollut haitaksi.\nNormandian maihinnousu on sotahistorian suurin meritse tapahtunut valtausoperaatio. Se alkoi aamuyöllä laskuvarjojoukkojen laskeutumisella, massiivisella pommituksella ja laivaston tykkitulella. Varhain aamulla alkoi maajoukkojen hyökkäys maihinnousualuksin.\nMaihinnousua seurannut taistelu Normandiasta jatkui yli kaksi kuukautta, minkä aikana liittoutuneet varmistivat ja laajensivat sillanpääasemiaan ja murtautuivat niistä ulos. Taistelu päättyi Pariisin valtaukseen ja Chambois’n motin antautumiseen.\nNormandian maihinnousun onnistumisen syynä pidetään merkittävää mies- ja materiaaliylivoimaa. Joukkoja kuljetettiin sillanpääasemiin suuria määriä D-Dayn jälkeen ja kesäkuun loppuun mennessä Normandiassa oli asemissa noin miljoona liittoutuneiden sotilasta – enimmäkseen yhdysvaltalaisia, brittejä ja kanadalaisia.\nOperaation onnistuminen avasi Euroopan sotanäyttämölle toisen rintaman. Sen seurauksena Saksan sotavoimien oli siirrettävä itärintamalta ja Italian rintamilta joukkojaan Ranskaan muodostuneelle uudelle rintamalle. Operaation katsotaan nopeuttaneen Saksan kukistumista ja sitä pidetään yhtenä toisen maailmansodan tärkeimmistä taisteluista.\nYhdysvaltalaissotilaat odottavat Englannissa maihinnousualuksessaan lähtökäskyä kesäkuun alussa 1944.\nAina Saksan hyökkäyksestä Neuvostoliittoon vuonna 1941 (operaatio Barbarossa) lähtien puna-armeija oli hoitanut suurimman osan Saksan-vastaisen sodan taisteluista Manner-Euroopassa. Yhdysvaltain presidentti Franklin D. Roosevelt ja Britannian pääministeri Winston Churchill olivat luvanneet Josif Stalinille, että amerikkalaiset ja britit avaavat ”toisen rintaman” Eurooppaan helpottaakseen Neuvostoliiton sotaponnisteluja. Lupaus annettiin alun perin vuonna 1942 ja toistettiin 1943.\nVälttääkseen ensimmäisen maailmansodan kokemukset suorasta hyökkäyksestä vihollisen joukkoja vastaan britit kannattivat ensin hyökkäystä Euroopan reuna-alueille, mutta Yhdysvaltain painostuksesta suunnitelma vaihdettiin suoraksi hyökkäykseksi kohti Ranskaa yli Englannin kanaalin. Kaksi suunnitelmaa tehtiin ennen Overlordia: Operation Sledgehammer vuoden 1942 maihinnousuksi ja Operation Roundup suurempaa hyökkäystä varten vuonna 1943. Jälkimmäinen suunnitelma jatkoi elämäänsä operaatio Overlordissa, tosin sen toteutusta lykättiin vuoteen 1944. SHAEF aloitti suunnittelutyön tammikuussa 1943.\nNormandian maihinnousun suunnitelmaa varjostivat pitkään poliittiset kiistat ja liittoutuneiden keskinäinen omien etujen ajaminen. Ajoituksesta, komentorakenteesta ja paikasta oli paljon erimielisyyksiä. Koska länsiliittoutuneet eivät lupauksistaan huolimatta olleet avanneet toista rintamaa helpottamaan puna-armeijan sotaponnisteluita idässä, liittoutuneiden välille oli syntynyt paljon kitkaa. Stalin oli painostanut liittoutuneita jo vuodesta 1942 lähtien. Winston Churchill oli ollut tätä suunnitelmaa vastaan ja olisi käynnistänyt maihinnousun vasta, kun epäonnistumisen mahdollisuus olisi eliminoitu ja hyökkäykset suoritettu Italiassa ja Pohjois-Afrikassa. Churchill oli ollut päättämässä kohtalokkaasta Gallipolin maihinnoususta ensimmäisessä maailmansodassa Britannian meriministerinä ja oli myös siksi epäileväinen maihinnousun suhteen.\nAmerikkalaiset arvostelivat Montgomeryn nimittämistä johtoon. Montgomeryllä itsellään oli vastaavasti ennakkoluuloja Eisenhowerin nimitystä kohtaan, koska tällä ei ollut juuri ollenkaan kenttäkokemusta. Hyökkäyksen aikana Montgomery ja Eisenhower toimivat kuitenkin hyvin yhteistyössä, heidän tunnetut ristiriitansa nousivat esiin vasta myöhemmin.\nNormandia oli keskeinen logistinen ongelma. Ainoa käyttökelpoinen satama alueella oli Cherbourg ja saksalaiset olivat linnoittaneet sen huolellisesti. Komentorakenteen yläpäässä monet argumentoivat, että Pas-de-Calais olisi huomattavasti parempi maihinnousupaikka.\nPoliittisesti Normandian maihinnousu synnytti jännittyneen tilanteen Ranskan valtionpäämieheksi pyrkineen eversti Charles de Gaullen ja vanhanaikaista imperialismia vastustaneen Franklin Rooseveltin kesken. Roosevelt ei mitenkään halunnut tukea de Gaullea pyrkimyksissä käyttää Normandian maihinnousua syynä tulla Ranskan autoritääriseksi valtionpäämieheksi ilman Ranskassa järjestettäviä vapaita vaaleja. Se, että Rooseveltin hallinto kieltäytyi antamasta de Gaullelle virallista tunnustusta tai tehdä siihen viittaavia toimia, jotta tämä olisi tunnustettu osapuoleksi brittien tapaan, aiheutti de Gaullen näkökulmasta tilanteen, jossa liittoutuneiden vapauttamaa Ranskaa olisi hallinnut brittien ja yhdysvaltalaisten vallitsema liittoutuneiden miehitettyjen alueiden sotilashallitus (englanniksi AMGOT - the allied military government of occupied territories) siksi, kunnes Ranska olisi kokonaan vapautettu ja vaalit kyettäisiin järjestämään.\nEnsimmäisen 40 päivän tavoitteet olivat:\nLuoda sillanpääasema, johon kuuluisivat Caenin ja Cherbourgin kaupungit, etenkin Cherbourg, koska siellä sijaitsi syväsatama.\nMurtautua eteenpäin sillanpääasemalta ja vapauttaa Bretagne ja sen Atlantin-puoleiset satamat ja edetä rintamalinjalle arviolta 200 kilometriä Pariisista lounaaseen, Le Havresta läpi Le Mansin Toursiin.\nKolmen kuukauden tavoite oli kontrolloida aluetta Loiren ja Seinen välissä.\nMaihinnousupaikan sijaintia rajoittivat suuresti liittoutuneiden hävittäjien toimintasäteet. Maantieteelliset seikat rajoittivat vaihtoehdot kahteen: Pas-de-Calais’hen ja Normandian rannikkoon. Doverinsalmen rannikolla sijaitseva Pas-de-Calais oli lyhyimmän matkan päässä Britteinsaarilta, rannikko oli siellä soveliain maihinnousulle ja etenemisreitti Saksaan suorin. Saksalaisten arveltiin kuitenkin ymmärtäneen samat seikat ja linnoittaneen alueen sen vuoksi parhaiten. Tämän takia maihinnousupaikaksi valittiin Normandia.\nSuurelta osin kanadalaisten aiemmin suorittaman katastrofaalisen Dieppen maihinnousun opettamana liittoutuneet päättivät olla hyökkäämättä suoraan ranskalaiseen satamaan. Normandian leveään rintama-alueeseen rantautuminen mahdollisti samanaikaisen uhan kahdelle meritukikohdalle, Cherbourgille ja pohjoisemman Bretagnen rannikkotukikohdille, sekä hyökkäysreitin maitse Pariisiin ja kohti Saksan rajaa. Normandia oli vähemmän puolustettu rannikko ja odottamaton, mutta strateginen paikka, jota hyödyntämällä oli mahdollista sekoittaa ja hajaannuttaa puolustavia saksalaisia joukkoja.\nHyökkäyksessä käytettävät voimavaratMuokkaa\nKenraali Eisenhower puhuu Englannissa Yhdysvaltain 101. maahanlaskudivisioonan laskuvarjosotilaille maihinnousua edeltävänä iltana juuri ennen kuin he nousevat maihinnousuun osallistuviin lentokoneisiin: ”Täydellinen voitto, ei vähempää”.\nJoulukuussa 1943 liittoutuneiden siirtoarmeijan ylimmäksi komentajaksi nimettiin kenraali Dwight D. Eisenhower ja hän sai täten yleisvastuun liittoutuneiden Euroopan joukoista. Tammikuussa 1944 kenraali Bernard Montgomerysta tehtiin operationaalinen johtaja maihinnousun maajoukoille.\nTässä vaiheessa suunnitelma edellytti kolmen divisioonan maihinnousua ja kahden prikaatin pudotusta laskuvarjoin. Montgomery nosti joukkojen määrää viiteen mereltä tulevaan divisioonaan ja kolmeen ilmasta tulevaan. Yhteensä 47 divisioonaa olisi sidottuna Normandian taisteluun: 26 brittiläistä, kanadalaista ja muuta eurooppalaista divisioonaa sekä 21 amerikkalaista divisioonaa.\nPääartikkeli: operaatio Neptunus\nOperaatio Neptunus (engl. Operation Neptune) sisälsi Kanaalin ylityksen ja rantautumisen Normandian rannikolle. Operaatioon liittyivät operaatio Taxable, jossa kuninkaallisten ilmavoimien Avro Lancaster -pommikoneet pudottivat Cap d'Antiferissa alumiinisuikaleita kuvaamaan ilmahyökkäystä saksalaisten tutkille. Laivojen osalta hinattiin moottori- ja torpedoveneillä heijastinilmapalloja kuvaamaan laivojen Englannin kanaalin ylitystä Ranskaan. Operaatio Taxablen tapainen oli operaatio Glimmer, jossa Short Stirling -pommituskoneista pudoteltiin alumiinisuikaleita Boulognea vastapäätä.\nYli 6 000 alusta olisi mukana invaasiossa amiraali Sir Bertram Ramsayn alaisuudessa – mukaan lukien vajaat 5 000 maihinnousualusta, kuusi taistelulaivaa, neljä panssaritykkivenettä, kaksikymmentäkolme risteilijää, 104 hävittäjää sekä 152 saattoalusta.\nIlmamarsalkka Sir Trafford Leigh-Malloryn alaisuudessa oli 12 000 lentokonetta, jotka oli määrätty tukemaan maihinnousuja. Vahvuuteen kuului myös 1 000 kuljetuskonetta kuljettamaan laskuvarjojoukkoja. Saksan joukkojen vastarinnan murtamiseen oli varattu 5 000 tonnia pommeja.\nPääartikkeli: Operaatio Cork\nOperaatio Corkissa parannettiin maihinnousualusten ja niitä tukevien alusten selviämistä saksalaisten sukellusveneistä. Rannikkopalvelun 19. prikaati ja 9. prikaati hyökkäsivät pommikonein saksalaisten sukellusveneiden kimppuun niiden ollessa pinta-ajossa ja syöksymällä pyrkivät konekivääritulella estämään hätäsukellukset surmaamalla tai haavoittamalla kannella olevia saksalaisia merisotilaita, jotta upoksiin pommittaminen olisi ollut mahdollista. Operaatio Corkin kohteena oli neljäkymmentä saksalaista sukellusvenettä, joista 224. laivueen Ken Mooren ohjaamalla Liberator-pommikoneella upotettiin kaksi 22 minuutin kuluessa 7. kesäkuuta 1944.\nPääartikkeli: Operaatio Fortitude\nSaksalaiset pitivät Kanaalin kapeinta kohtaa, Pas-de-Calais’n ympäristöä todennäköisimpänä maihinnousukohtana, ja keskittivät puolustuksensa painopisteen alueelle. Harhauttaakseen saksalaiset uskomaan, että hyökkäys todella tulisi Pas-de-Calais’hen, liittoutuneet valmistelivat massiivisen harhautussuunnitelman nimeltä Operation Fortitude. Liittoutuneet loivat kokonaisen kuvitteellisen Ensimmäisen yhdysvaltalaisen armeijaryhmän tukikohtineen, valerakennuksineen, materiaalivarastoineen ja väärennettyine radioliikenteineen.\nVastapäätä Pas-de-Calais’ta Englannin kaakkoisrannikolle lavastettiin kulisseista maihinnousuarmeijan tukikohta-alue. Rannoille oli keräilty maihinnousuun sopivia matalia proomuja, joissa työskenneltiin jatkuvasti. Vilkas ajoneuvo- ja tavarajunaliikenne antoi kuvan armeijan varustamisesta. Lavasteeksi rakennetulla leirialueella parakki- ja telttakylissä liikkui ja harjoitteli jatkuvasti miehiä. Varastoalueelle oli koottu kulisseina rakennettuja tykkejä, ajoneuvoja ja ammuslaatikoita. Tosiasiassa parakit ja teltat olivat pääosin tyhjiä, niissä majaili vakituisesti vain noin pataljoonan verran miehiä, jotka ajoittain vaihtoivat päälleen eri univormuja antaakseen kuvan suuresta armeijasta. Katselmuksia varten paikalle haalittiin silloin tällöin kymmenisen tuhatta vapaaehtoisen maanpuolustusjärjestön Home Guardin kansalliskaartilaisia, lähinnä eläkeikäisiä tai rintamapalveluksesta vapautettuja miehiä, sekä sotainvalideja.\nSaksalaiset olettivat myös, että kenraali George S. Patton johtaisi maihinnousua. Patton mainittiinkin armeijaryhmän komentajana ja hän matkusti eteläiseen Englantiin ikään kuin johtamaan armeijakuntaa.\nSaksalaiset olivat lähettäneet laajan vakoiluverkoston eteläiseen Englantiin saadakseen tietoja maihinnousuvalmisteluista. Liittoutuneet olivat kuitenkin paljastaneet ja vanginneet agentit, ja lähettivät heidän nimissään viestejä, joiden mukaan hyökkäys tulisi todennäköisesti Pas-de-Calais’hen. Jotta harhautus pysyisi yllä mahdollisimman kauan, sitä jatkettiin, vaikka taistelut Normandiassa olivat alkaneet, tekemällä Pas-de-Calais’ssa häirintähyökkäyksiä tutka-asemia ja muita kohteita vastaan. Harhautussuunnitelman ansiosta saksalaiset odottivat maihinnousua Pas-de-Calais’hen vielä elokuussa ja olettivat, että hyökkäys Normandiaan on vain harhautus.\nSaksalaisia sotavankeja Sherman Crabin vieressä 6. kesäkuuta 1944.\nErikoisempiin valmisteluihin kuuluivat liittoutuneiden erityisesti tätä hyökkäystä varten suunnitellut panssariajoneuvot. Näistä erikoisimpia oli Yhdysvalloissa kehitetty Sherman DouplexDrive (DD), jolla oli täysi uimakyky. Muita amerikkalaisten kehittelemiä pioneerivaunuja olivat miinanraivausvaunu Sherman Crab (rapu), Shermannin alustalle rakennettu siltapanssarivaunu. Lisäksi englantilaiset kehittelivät Churchill AVRE (Armoured Vehicle Royal Engineers), joka oli aikansa edistyksellisin pioneeripanssarivaunu. AVRE kyettiin varustamaan muun muassa sillalla, miinanraivauslaitteilla, puskuterällä, ”risukimpulla” sekä matolla (katso myös Hobart Funnies).\nSuunnitelmaan kuului myös kahden keinotekoisen sataman (koodinimeltään Mulberry) rakentaminen, tavoitteena saada tärkeät tarvikkeet maihinnousujoukoille muutamina ensimmäisinä viikkoina ennen kuin syväsatamia saataisiin vallattua, sekä operaatio Pluto, joka sisälsi vedenalaisten polttoaineputkien rakentamisen Englannista maihinnousujoukoille.\nMarraskuussa 1943, kun Adolf Hitler päätti, ettei maihinnousun uhka Ranskaan ollut enää sivuutettavissa, sotamarsalkka Erwin Rommel nimitettiin rannikkopuolustuksen tarkastajaksi ja myöhemmin johtamaan armeijaryhmä B:tä, johon kuuluivat pohjoisen Ranskan maajoukot. Rommel uskoi vakaasti, että ainoa mahdollisuus voittaa hyökkäys olisi panssarivaunuin tehtävä vastahyökkäys rannoille mahdollisimman aikaisin ja halusi ainakin jonkin verran panssareita sijoitettavan tarpeeksi lähelle rantoja valmiina vastahyökkäykseen. Eteen työnnetyn puolustuksen ajatus perustui siihen, että mikäli panssarivaunut olisivat strategisessa reservissä keskitettynä kaukana maihinnousurannikosta, niiden tuominen taistelualueelle tulisi mahdottomaksi siksi, että liittoutuneet ilmaylivoimallaan pyrkisivät estämään siirron, minkä vuoksi puolustus tulisi rakentaa etukäteen arvioidulle alueelle. Rommel oli Afrika Korpsissa tutustunut liittoutuneiden ilmaylivoimaan komentajana. Esikuntapaikakseen Rommel valitsi Rochefoucauldin herttuan kodin, La Roche-Guyonin linnan, alimmat kerrokset Val-d'Oisen departementissa. Rommelin näkökulmasta todennäköisin maihinnousualue oli Pas-de-Calais ja toiseksi todennäköisin Normandia. Rommel vaati puolustushaarojen yhdistämistä alueellisesti yhden operatiivisen sotilasjohdon alaisuuteen. Ilmavoimien ja laivaston alistaminen rannikon puolustuksen johdolle ei käynyt ilmailuministeri Herman Göringille eikä suuramiraali Karl Dönitzille.\nRommelin auktoriteetti oli kuitenkin rajallinen, koska hän ei ollut läntisten saksalaisten joukkojen ylin komentaja, vaan se virka oli sotamarsalkka Gerd von Rundstedtilla. Von Rundstedt – jota tuki läntisten panssarijoukkojen komentaja Geyr von Schweppenberg, jota vastaavasti tuki Saksan panssarivoimien ylitarkastaja, kenraalieversti Heinz Guderian – suosi panssarien sijoittamista kauemmas sisämaahan niin, että vihollisen rintamalinja voitaisiin paikantaa ja sitten toteuttaa vastahyökkäys.\nRommel tarkastaa Englannin kanaalin vastaisen rannan puolustusta 4. tammikuuta 1944.\nOperationaalinen väittely heijasti saksalaisten sodanjohtajien eriäviä kokemuksia. Von Runstedt ja Guderian olivat saaneet suurimman osan kokemuksestaan aikana, jolloin Luftwaffe kontrolloi taivasta, tai itärintaman laajoilla alueilla, joissa kummallakaan osapuolella ei ollut mahdollisuutta ilmaherruuden saavuttamiseen koko rintaman alueella.\nRommelin kokemukset olivat täysin erilaiset. Hän oli saanut havaita liittoutuneiden taktisten ilmavoimien tehokkuuden jo Afrikassa. Rundstedt ja Guderian eivät koskaan ajatelleet liittoutuneiden ilmavoimien tehokkuutta suhteuttamalla sitä 1939–1941 Luftwaffeen – olihan Luftwaffen vahvuus vähentynyt huomattavasti Britannian taistelussa – ja lisäksi liittoutuneiden ilmavoimien tehokkuus oli vielä moninkertainen tähän verrattuna. Rommel ymmärsi tämän, mutta muut komentajat eivät.\nRatkaistakseen kiistan Hitler jakoi kuusi pohjoisessa Ranskassa käytössä olevaa panssaridivisioonaa ja sijoitti niistä kolme suoraan Rommelin käyttöön. Kolme muuta sijoitettiin etäälle rannikosta, ja niitä ei voinut siirtää ilman Hitlerin sodanjohdon suoraa hyväksyntää.\nSaksan ilmapuolustus rannikolla koostui vain 169 hävittäjästä, koska liittoutuneiden ilmahyökkäykset olivat tuhonneet Luftwaffen taisteluvoiman pohjoisen Ranskan lentokentillä. Tämän vuoksi Luftwaffen taistelulentojen lukumäärä oli 6. kesäkuuta kaksi lentoa.\nViime hetken valmistelutMuokkaa\nEnnen taistelua liittoutuneet olivat tarkasti kartoittaneet ja testanneet maihinnousualueen, kiinnittäen erityistä huomiota Englannin kanaalin sääolosuhteisiin. Valaistus ja vuorovesi vaati ehdottomasti täysikuuta. D-Dayn alkuperäinen päivämäärä oli 5. kesäkuuta, mutta huono sää siirsi maihinnousua. 6. kesäkuuta sää oli vielä rajalla, mutta Eisenhower ei halunnut odottaa seuraavaan täysikuuhun. Tämä päätös auttoi yllättämään saksalaiset joukot valmistautumattomina, koska he eivät uskoneet maihinnousuun niin huonossa säässä. Rommelin poistuminen Ranskasta Saksaan hänen vaimonsa 50-vuotispäivien johdosta 4. kesäkuuta heikensi Saksan puolustusta Normandiassa.\n6. kesäkuuta hyökkäysreitit (iso kartta)\nTaistelusuunnitelman mukainen joukkojen ryhmitys maihinnousupäivänä:\nBrittiläinen 6. laskuvarjodivisioonan 3. laskuvarjoprikaatin 8. ja 9. laskuvarjopataljoona ja 1. kanadalainen laskuvarjopataljoona pudotetaan laskuvarjoin ja liitokonein itään Ornejoesta suojelemaan vasenta sivustaa.\nYhdysvaltain 101. laskuvarjodivisioona pudotetaan Viervillen ympärille.\nYhdysvaltain 82. laskuvarjodivisioona pudotetaan Sainte-Mère-Églisen läheisyyteen suojaamaan oikeaa sivustaa.\nMaihinnousurannat idästä länteen, 21. armeijaryhmä:\nBrittiläinen 2. armeija\nYhdysvaltalais-kanadalainen 1. erikoisjoukkoprikaatin 3., 4. ja 6. kommando sekä brittien merijalkaväen 45. kommando nousee maihin Ouistrehamissa Queen Red -sektorilla (läntisin). 4. kommandoa vahvistetaan ranskalaisilla 1. ja 8. komppanialla kansainvälisestä 10. kommandosta.\nSword beach, brittiläinen I armeijakunta:\nBrittiläinen 3. jalkaväkidivisioona ja 27. panssariprikaati nousevat maihin Quistrehamista Lioniin.\nBrittien kuninkaallisen merijalkaväen 41. kommando (osa merijalkaväen 4. erikoisjoukkoprikaatia yhdessä 46., 47. ja 48. kommandon kanssa) nousee maihin Sword-rannan oikeassa sivustassa.\nJuno beach, brittiläinen I armeijakunta:\nKanadalainen 3. jalkaväkidivisioona, 2. panssariprikaati ja brittiläinen 48. kommando nousevat maihin St. Aubinista La Riviereen.\nMerijalkaväen 46. kommando kiipeää ylös kallioita Ornen vasemmalla puolella ja tuhoaa tykkipatterin (patterin tulitus todettiin hyödyttömäksi, joten 46. kommando pidettiin merellä reservinä).\nGold beach, brittiläinen XXX armeijakunta:\nBrittiläinen 50. divisioona ja 8. panssariprikaati nousevat maihin La Rivierestä Arromanchesiin.\nMerijalkaväen 47. kommando nousee maihin läntisellä sivustalla.\nYhdysvaltain 1. armeija:\nOmaha beach, Yhdysvaltain V armeijakunta:\nYhdysvaltain 1. ja 29. jalkaväkidivisioona nousevat maihin St. Hondrainistä Vierville sur Meriin.\nYhdysvaltain 2. Ranger-pataljoona valtaa Pointe du Hocin tykistöasemat.\nUtah beach, Yhdysvaltain VII armeijakunta:\nYhdysvaltain 4. jalkaväkidivisioona nousee maihin Pouppevillen ja La Madeleinen ympärillä.\nMyös Ranskan vastarintaliikkeen, Maquisien toiminta, voidaan lukea liittoutuneiden ryhmittymiseen, koska se auttoi häiritsemään saksalaisten joukkojensiirtoja ja viestiliikennettä.\nSOE:n mukaan se oli yhteydessä Ranskan vastarintaliikkeen 137 radioasemaan ja että Ranskan vastarintaliikkeen kokonaisvahvuus oli keväällä 1944 noin 350 000 jäsentä, joista 100 000:lla oli tuliaseita ja 10 000:lla enemmän ammuksia kuin mikä tarvittaisiin yhdeksi taistelupäiväksi. Vastarintaliike ei olisi kyennyt taistelemaan, mutta se tuki maihinnousua tuhotöillä ja tiedustelulla. Tuhotöiden tekemisessä oli keskeisellä sijalla Ranskan vastarintaliikkeen rautateiden vastarintaliike, Résistance-Fer, joka arvioi saksalaisten toimittamia joukkojensiirtoja divisioonan tarkkuudella sotilasjunien määrien perusteella. 12. SS-panssaridivisioona Hitlerjugend arvioitiin miltei täysvahvuiseksi sillä perusteella, että sen kuljetuksiin oli tarvittu 84 tavarajunaa.\nTuhotoiminnan ansiosta raideliikenne seisahtui Burgundissa ja Itä-Ranskassa Suur-Saksan valtakunnan rajalle saakka. Dijonin seudulla katkaistiin 37 rautatielinjaa. Vastatoimina Résistance-Ferin toiminnalle saksalaiset teloittivat Ranskan rautatieläisiä ja kolmetuhatta heistä lähetettiin Saksaan leireille. Saksalaiset joutuivat korvaamaan Ranskan rautatieläisten puutteen tuomalla 2 500 saksalaista rautatieläistä Ranskan rautateille. Rautateiden pommittaminen tai rautatien tuhoaminen pakotti panssarijoukot siirtymään maitse, joka lisäsi siirron polttoainekulutusta ja myös telaketjujen kulumista.\nOsana taloudellista sodankäyntiä Yhdysvaltain 8. ilmavoimat pommittivat öljynpumppaamoja ja öljynjalostamoja, joilla aiheutettiin moottoroiduille joukoille polttoainepulaa.\nVastarintaliikkeelle annettiin myös muita saksalaisia puolustajia haittaavia tehtäviä suoritettaviksi. Plan tortue (suomeksi suunnitelma kilpikonna) mukaan piti huoltoajoneuvojen käyttämille teille sirotella nastoja ja lasinsiruja, jotta sotilasajoneuvojen renkaat puhkesivat. Plan violetissa puolestaan kenraali Alphonse Antoinen suunnitelman mukaan PTT:n, posti-, lennätin- ja puhelinlaitoksen, henkilökunnan piti vahingoittaa maanalaisia tietoliikenneyhteyksiä saksalaisten vahingoksi, jotta heidän sotilaallinen tehokkuutensa vähenisi ja jotta he kaapeliyhteyksiä radioyhteyksillä korvatessaan joutuisivat alttiiksi liittoutuneiden signaalitiedustelulle ilmateitse.\nSaksalaisten kanuuna Atlantin vallilla\nSaksalaiset olivat linnoittaneet ranta-alueen laajalti osana Atlantin vallin puolustusta. Tämä sai liittoutuneet siirtämään hyökkäyksensä ajankohtaa laskuveden aikaan. Ranta-aluetta vartioi 4 divisioonaa, joista ainoastaan yksi (352.) oli kokenut. Monet muut koostuivat saksalaisista, jotka eivät yleensä lääketieteellisistä syistä olleet kelvanneet vakinaispalvelukseen itärintamalle, sekä muista kansallisuuksista (pääasiassa venäläisistä), jotka olivat tarjoutuneet vapaaehtoisiksi taistelemaan saksalaisten puolella sotavankileirin sijaan. 21. panssaridivisioona vartioi Caenia, ja 12. SS-panssaridivisioona oli sijoitettu kaakkoon. Sen sotilaat oli suoraan värvätty Hitler-Jugendista 16-vuotiaina, ja se tulisi saamaan tulevassa taistelussa maineen sitkeänä taisteluyksikkönä. Jotkut Utah Beachin takana olevista alueista olivat saksalaisten toimesta tulvaveden peitossa laskuvarjohyökkäyksen varaltaselvennä.\nJoukot, rintamalohkot ja rintamasektoritMuokkaa\n6. kesäkuuta 1944\nSaksalaisten ja saksalaisten joukossa taistelevien\ngeorgialaisten ja puolalaisten joukko\nUtah-rannan oikea sivusta\nPouppeville Yhdysvaltain 82. maahanlaskudivisioona\nYhdysvaltain 101. maahanlaskudivisioona joukko B\n- Yhdysvaltain 29. divisioona\n- Yhdysvaltain 4. divisioona Saksan 709. jalkaväkidivisioona\nSaksan 91. jalkaväkidivisioona\nSaksan 243. jalkaväkidivisioona Varrevillen seutu\n- George-kaista Vierville-sur-Mer\nSainte-Honorine-des-Pertes joukko O\n- Yhdysvaltain 1. divisioona Portlandin saari Saksan 352. jalkaväkidivisioona\n- King-kaista Arromanches-les-Bains\nSainte-Croix-Grand-Tonne joukko G Saksan 352. jalkaväkidivisioona\n- Nan-kaista Graye-sur-Mer\n->->-> Le Fresne-Camilly\nSaint-Aubin-sur-Mer joukko J\n- kanadalaisia - Graye-sur-Mer\n- kanadalaisia - Bernières-sur-Mer\n- kanadalaisia - Saint-Aubin-sur-Mer Saksan 716. jalkaväkidivisioona\n- Roger-kaista Saint-Aubin-sur-Mer\n- brittejä - Lion-sur-Mer\n- brittejä - Hermanville-sur-Mer\n- brittejä - Ouistreham Saksan 716. jalkaväkidivisioona joukko S\n- Saksan 21. Ps.D. - Luc-sur-Mer\n- Saksan 21. Ps.D. - Lion-sur-Mer\nSaksan 21. Ps.D. - Caen\nSword-rannan vasen sivusta Band\n- Dog-kaista Britannian 6. prikaati\nBritannian 5. laskuvarjoprikaati\nBritannian 5. laskuvarjoprikaati ja Kanadan 1. laskuvarjoprikaati\nBritannian 9. laskuvarjoprikaati Amfrevillen seutu\nAlkuperäisissä operaatiokartoissa ovat alueiden nimet ovat Utah-alue, Omaha-alue, Gold-alue, Juno-alue ja Sword-alue, englanniksi Utah area, Omaha area, Gold area, Juno area ja Sword area. Kuitenkin lehdistössä ja sitten kirjallisuudessa alettiin käyttää nimitystä Utah-ranta, Omaha-ranta, Gold-ranta, Juno-ranta ja Sword-ranta, englanniksi Utah Beach, Omaha Beach, Gold Beach, Juno Beach ja Sword- Beach. Suomenkielisesti on käytetty usein rantojen englanninkielistä nimeä, mutta Jorma-Veikko Sappisen vuoden 2009 Antony Beevorin kirjan Normandia 1944 -käännöksessä nimien yleisnimiosa on suomeksi.\nMaahanlasku Caenin-Cabourgin seudulleMuokkaa\nLiittoutuneista britit suorittivat maahanlaskun Horsa-liitolentokoneilla Orne- ja Dives-jokien väliselle alueelle Caenin, Troarnin, Cabourgin ja Quistrehamin väliselle alueelle Sword-rannan Montgomeryn komentamien joukkojen tulevalle vasemmalle sivustalle. Amfrevilleen maahanlaskettiin kuudes prikaati ja Bréville-les-Montsin lounaispuolelle viides laskuvarjoprikaati Hernouvilettestä Ranvilleen johtavan tien pohjoispuolelle. Brittien joukoissa taistellut kanadalainen yhdeksäs laskuvarjoprikaati maahanlaskettiin Varavillen luoteispuolelle ja kahdeksas laskuvarjoprikaati eteläisimmäksi Touffrévillen lounaispuolelle.\nMaahanlaskuun liittyi hämäysoperaatio Titanic, jossa kuninkaallisten ilmavoimien neljäkymmentä pommituslennostojen Lockheed Hudson -, Handley Page Halifax - ja Short Stirling -pommikonetta pudotti alumiinisuikaleita saksalaisten tutkien hämäämiseksi sekä vielä valelaskuvarjohyppääjiä. Valelaskuvarjohyppääjistä kaksisataa pudotettiin Carentanin eteläpuolelle, viisikymmentä Divesjoen itäpuolelle ja viisikymmentä Caenin lounaispuolelle. Koska valelaskuvarjohyppääjät maahan tultuaan räjähtivät ja syttyivät tuleen, saksalaiset kutsuivat niitä räjähdenukeiksi (saksaksi eine Explosivpuppe). Valelaskuvarjohyppääjien uskottavuuden lisäämiseksi SAS lähetti myös pieniä oikeita laskuvarjohyppääjiä aiheuttamaan lisää sekaannusta saksalaisten joukoissa.\nValelaskuvarjohyppääjien pudotusalueen äärirajojen pinta-ala oli suurempi kuin viidennen laskuvarjoprikaatin, kuudennen prikaatin ja seitsemännen, kahdeksannen ja kanadalaisen yhdeksännen laskuvarjoprikaatin maahanlaskualueen alue.\nCaenin kanavan 1936 rakennettu Pegasus-silta 1944. Englantilaiset kutsuvat siltaa myös Horsa-sillaksi sitä vastaan Horsa-liitolentokoneilla tehdyn hyökkäyksen vuoksi.\n6. brittiläinen laskuvarjodivisioona oli ensimmäinen joukko-osasto, joka aloitti toiminnan, kymmenen minuuttia yli keskiyön. Sen tavoitteena oli Orne-joen itäpuolinen alue. Laskuvarjodivisioonan ensimmäinen Halifax-pommituslentokoneilla ilmaan hinattu ja Horsa-liitolentokoneilla Cabourgin rantalomakeskuksen lähelle maahanlaskettu yksikkö oli majuri John Howardin johtama 2. pataljoonan D-komppania.\nSen kohteena oli Pegasus-silta ja muut maihinnousualueen itäisen sivustan jokien ylityspaikat, Orne-joen ja Caenin kanavan sillat sekä tämän lisäksi tykkipatteri Mervillessä. Tykit tuhottiin ja sillat vallattiin ja pidettiin, kunnes kommandot vapauttivat heidät tehtävästään myöhään 6. kesäkuuta. Caenin kanavan silta, Pegasus-silta. Pegasus-sillan valtaukseen käytettiin kahta joukkuetta, josta ensimmäisen joukkueenjohtaja luutnantti Den Brotheridge kaatui kaulaansa saamastaan haavasta joukkueen ennätettyä siltaa pitkin vastarannalle ja saksalaisten ryhdyttyä aktiivisesti ampumaan. Toista joukkuetta johti luutnantti Dennis Fox.\n4. kommandojoukko rantautui vapaan Ranskan joukkojen johtamana. Näitä joukkoja johti komentajakapteeni Philippe Kiefer. Noustuaan maihin joukot suuntasivat itään, sillä heillä oli erilliset kohteet Ouistrehamissa, ranskalaisilla bunkkeri ja Kasino ja briteillä kaksi patteria, jotka vartioivat rantaa. Bunkkeri osoittautui liian vahvaksi kommandojen PIAT-singoille, mutta Kasino vallattiin Centaur-panssarin avustuksella. Brittikommandot pääsivät molempien patterien luo, vain huomatakseen, että tykit oli siirretty pois. Jättäen loppusiivoukset jalkaväelle, kommandot vetäytyivät Ouistrehamista liittyäkseen muihin 1. erikoisjoukkoprikaatin joukkoihin, jotka etenivät sisämaahan liittyäkseen kuudenteen laskuvarjojoukkoon.\nKartta jossa rantojen sijainnit\nLaivasto valmisteli hyökkäystä tykistötulella 30 minuutin ajan klo 6.45–7.15. Tulivalmistelun jälkeen hyökkäysjoukot rantautuivat Sword Beachille noin klo 7.20. 40:stä amfibiopanssariajoneuvosta 28 pääsi rannalle ja ne jatkoivat annettua tehtäväänsä. Operaation miestappiot olivat 630 henkeä. Ranskan kommandojoukot jatkoivat matkaa kohti Ouisterhamin kaupunkia ja brittijoukot saivat kosketuksen 6. divisioonan maahanlaskujoukkoihin. He kuitenkin epäonnistuivat odotetussa etenemisessä ja olivat edenneet päivän loppuun mennessä noin 8 kilometriä. Asetettu tavoite Caen jäi kuitenkin edelleen saksalaisten käsiin.\nKaksi kanadalaista sotilasta katselemassa saksalaisten Juno Beachin puolustusasemista rakentamaa pienoismallia Courseulles sur Merissä 6. kesäkuuta 1944\nKanadalaiset nousivat maihin aikataulustaan jäljessä, ja saivat siksi kärsiä nousuvedestä ja rannan miinoista. Tämän vuoksi menetettiin suurin osa ensimmäisen aallon kalustosta ja kärsittiin noin 50 % tappiot. Coursellesissa käytiin kiivaita katutaisteluita sillanpäätä lähestyvää 12. SS-panssaridivisioonaa vastaan.\nJunolla maihinnousseet kanadalaiset joukot joutuivat kohtaamaan vahvat saksalaiset joukot. Saksalaisilla oli 11 raskasta 155 mm tykkipatteria, yhdeksän keskiraskasta 75 mm tykkipatteria, sekä konekivääripesäkkeitä, bunkkereita ja muita betonivarustuksia ja kaksi kertaa Omaha Beachin merivallin korkuinen este.\nEsteistä huolimatta kanadalaiset olivat edenneet rannalta ja aloittivat etenemisensä sisämaahan. 6. kanadalainen panssarirykmentti eli 1. husaarirykmentti oli ainoa liittoutuneiden yksikkö, joka saavutti 6. päivän tavoitteensa ylittäessään Caen—Beyeux -moottoritien 15 km sisämaassa.\nD-Dayn loppuun mennessä 14 000 kanadalaista oli onnistuneesti rantautunut ja 3. kanadalainen divisioona oli tunkeutunut syvemmälle Ranskaan kuin mikään muu liittoutuneiden joukko, kohdaten Omahaa lukuun ottamatta kovinta vastarintaa. Ensimmäinen saksalaisten vastahyökkäys maihinnousua kohti kohdistui Sword ja Juno Beachien väliin ja kanadalaiset sinnittelivät useiden 12. SS-panssaridivisioonan rankkojen vastahyökkäysten armoilla 7. ja 8. kesäkuuta. Junon kokonaistappiot olivat 875 miestä.\nGoldilla tappiot olivat 400 miestä. Osasyy oli se että uivien Sherman-amfibiopanssareiden saapuminen viivästyi. Saksalaiset olivat linnoittaneet vahvasti rannalla olevan kylän ja tappioita kärsittiin siitä huolimatta, että laivasto tuhosi osan asemista sulkutulellaan. 50. divisioona kuitenkin voitti vaikeutensa ja eteni Bayeux’n-Caenin tielle päivän loppuun mennessä. Kukaan ei päässyt lähemmäksi tavoitteitaan.\nLaivaston tulivalmistelu alkoi klo 5.10 risteilijä HMS Orionin ampuessa ensimmäiset laukaukset. Saksalaisten 155mm patteri vastasi tuleen mutta se hiljennettiin täysosumalla klo 8.45. Joukot nousivat maihin klo 7.25 alkaen. Päivän päättyessä lähes 25 000 sotilasta oli noussut tällä rannikkokaistaleella maihin.\n47. kommando oli viimeinen brittien kommando, joka nousi maihin. Sen tehtävänä oli edetä sisämaahan ja sitten kääntyä länteen ja suorittaa 16 km:n marssi läpi vihollisen alueen hyökätäkseen rannikkosatamaan Port en Bessinissä. Tämä pieni satama oli hyvin kalkkikivikallioiden suojassa.\nMaihinnousualus lähestyy Omaha Beachia 6. kesäkuuta 1944\nYhdysvaltalaissotilaita autetaan upotetusta maihinnousualuksesta Omahan rannalle\nYhdysvaltalaisia laskuvarjosotilaita ranskalaiskylästä vallatun hakaristilipun kanssa. Utah Beach, St. Marcouf, 8. kesäkuuta 1944.\nOmaha Beachillä Yhdysvaltain 1. jalkaväkidivisioona kärsi suuret miestappiot eikä edennyt kauas ensimmäisen päivän aikana. Suurin osa uivista Sherman-tankeista upposi ennen rantaan pääsyä myrskyssä.\nVastassa oleva Saksan 352. divisioona oli puolustajien parhaiten koulutettu divisioona. Se oli asemissa jyrkkien, rantaa vartioivien kallioiden päällä. Kyseinen divisioona oli ollut edellisenä yönä harjoittelemassa maihinnousun torjuntaa. Ilmapommitukset ja laivatykistön tulitus eivät olleet osuneet täällä saksalaisten tulipesäkkeisin. Saksalaiset pyyhkivät rantaa konekiväärillä ja maihinnousualuksia repi keveiden tykkien tuli. Virallinen tieto kertoo, että ”10 minuutissa, kun rampit oli laskettu, johtavasta komppaniasta oli tullut johtajaton ja täysin toimintakyvytön. Jokainen upseeri ja kersantti oli kuollut tai haavoittunut. Siitä oli tullut kamppailu selviämisestä ja pelastumisesta.” Divisioona menetti uusimpien tutkimusten mukaan noin 4300–6000 sotilasta.lähde? Niinpä Omahan kaistalla ei kyetty etenemään kolmea kilometriä kauemmas ensimmäisenä päivänä. Mutta maihin nousseet joukot silti järjestäytyivät, eivätkä saksalaiset täälläkään kyenneet torjumaan maihinnousua.\nMassiivinen betoninen, kallion päällä sijainnut tykkiasema Pointe du Hoc oli amerikkalaisen toisen Ranger-pataljoonan kohde. Heidän tehtävänsä oli kiivetä noin 30 metriä korkeita kallioita ylös vihollisen tulituksessa ja sitten hyökätä ja tuhota tykit, jotka olisivat voineet pommittaa Omaha- ja Utah-maihinnousualueita. Kiipeämiseen käytetyt rakettihaat olivat kastuneet, ja miehet joutuivat kiipeämään pääosin kallioon pistettyjen tikarien avulla.\nJoukot pääsivät asemaan ja tykit, jotka oli siirretty todennäköisesti edeltävän pommituksen takia lähistölle suojaan, löydettiin ja tuhottiin. Ranger-joukkojen menetykset olivat raskaat, 225 miehestä kaatui 135.\nUtah Beachillä tappiot olivat 23 000 maihinnousseesta 197, vähäisimmät kaikista rannoista. Myös nämä joukot etenivät kohti sisämaata ja onnistuivat saamaan kontaktin laskuvarjodivisioonien osiin.\nYhdysvaltalaisten maahanlasku Viervilleen ja Sainte-Mère-ÉgliseenMuokkaa\n82. ja 101. laskuvarjodivisioonat olivat vähemmän onnekkaita. Osaksi kokemattomien lentäjien ja osaksi maaston vaikeuden takia he tekivät maahanlaskun pahasti hajaantuneena. Jotkut putosivat mereen tai tahallaan tulvitetuille alueille. 24 tunnin jälkeen 101. laskuvarjodivisioonan miehistä vain 3 000 oli saatu kokoon. Monet jatkoivat harhailemista ja taistelua vihollisen rintamien takana päiväkausia. 82. laskuvarjodivisioona valtasi Sainte-Mère-Églisen varhain 6. kesäkuuta, tehden siitä ensimmäisen maihinnousussa vapautetun kylän.\nKun hyökkäysjoukot olivat varmistaneet sillanpääaseman, kaksi koottavaa satamaa hinattiin osissa yli Englannin kanaalin. Satamat sijoitettiin Arromachesiin ja Omaha Beachille. Noin viikko maihinnousun jälkeen puhkesi kanaalissa pahin kesämyrsky 30 vuoteen ja tuhosi Omahan sataman 16. kesäkuuta. Tämän johdosta myös tarvikkeiden saaminen Normandiaan ja haavoittuneiden siirto kanaalin yli takaisin Englantiin oli pysähdyksissä. Osapuilleen 9 000 tonnia materiaalia saatiin rantaan Arromanchesin satamassa elokuun loppuun mennessä, jolloin Antwerpenin ja Cherbourgin satamat olivat jo liittoutuneiden hallussa ja saatiin käyttöön.\nRannalla asemissa olleet saksalaiset puolustajat tekivät ainoastaan vähäistä vastarintaa — he olivat huonosti koulutettuja, heiltä puuttui kuljetuskalustoa ja varusteita. Lisäksi heitä oli pommitettu melkein viikko. Poikkeus oli 352. jalkaväkidivisioona, joka puolusti Omaha Beachiä — ja puolustuksen vahvuus siellä selittää suurelta osin kärsittyjä tappioita. Saksalaisilta komentajilta kesti useita tunteja saada varmistus, että kyse oli maihinnoususta eikä sarjasta hyökkäyksiä. Heidän kommunikaatiovaikeuksiaan pahensi se, että useat avainkomentajat eivät olleet paikalla. Amerikkalaisten laskuvarjojoukkojen hajaantuminen ja toiminta rintaman takana lisäsi tilanteen sekavuutta, kun joka puolelta Pohjois-Normandiasta tuli raportteja vihollisen joukoista.\nHuolimatta tästä, 21. panssaridivisioona teki suunnitellun vastahyökkäyksen Swordin ja Junon väliin, ja lähes onnistui pääsemään merelle asti. Panssaritorjuntatykkien tiukka vastarinta ja pelko mottiin joutumisesta pakotti joukot kuitenkin vetäytymään ennen kesäkuun 6:nnen loppua. Joidenkin raporttien mukaan laskuvarjojoukkojen ylilentävissä aalloissa oli tärkeä syy saksalaisten vetäytymiseen.\nMaihinnousun suunnitelmat olivat tähdänneet Caenin ja Bayeux'n kaupunkien valtaamiseen ensimmäisenä päivänä ja kaikkien sillanpääasemien yhdistämiseen lukuun ottamatta Utahia. Tarkoitus oli työntää rintama 10–16 kilometrin päähän rannoista, mutta käytännössä yksikään näistä tavoitteista ei täyttynyt. Tappiot eivät kuitenkaan muodostuneet niin suuriksi, kuin pessimistisissä arvioissa oli odotettu. Esimerkiksi Churchill oli pelännyt 20 000 miehen tappioita, kun ne olivat todellisuudessa 10 000 miestä. Sillanpäät olivat myös kestäneet kaikki saksalaisten vastahyökkäykset.\nNormandian rantaa muutama päivä maihinnousun jälkeen. Ilmasuojaa antoivat sulkupallot.\nSeuraavien päivien tavoitteet olivat yhdistää sillanpääasemat, ottaa Caen haltuun ja valloittaa Cherbourgin syväsatama huoltoreitiksi.\nSaksalaisten 12. SS-panssaridivisioona hyökkäsi kanadalaisten kimppuun 7. ja 8. kesäkuuta ja aiheutti suuret tappiot, mutta se ei saanut aikaan läpimurtoa liittoutuneiden sillanpääasemaan. Samaan aikaan eri sillanpääasemien joukot liittyivät toisiinsa. Sword yhdistyi 7. kesäkuuta, Omaha 10. kesäkuuta ja Utah 13. kesäkuuta. Liittoutuneet jopa vahvistivat rintamaa nopeammin kuin saksalaiset. Vaikka liittoutuneiden oli tuotava maihin kaikki tarvitsemansa materiaali, ilmaherruus ja Ranskan vastarintaliikkeen rautateille tuottama tuho teki saksalaisten joukkojen siirtämisen hitaaksi ja vaaralliseksi.\nAlue Utahin ja Omahan takana oli tyypillistä normandialaista bocageksi kutsuttua maaseutua ja lehtomaastoa – vanhoja penkereitä ja pensasaitoja, jotka olivat jopa kolmen metrin paksuisia. Ne muodostivat tilkkuja, joiden seinämien läpi eivät edes panssarit päässet. Ne myös kestivät tulitusta ja tarjosivat näkösuojaa. Maasto oli ihanteellista saksalaisille puolustautumiseen. Yhdysvaltalainen jalkaväki etenikin hitaasti ja kärsi suuria tappioita edetessään kohti Cherbourgia. Maahanlaskujoukot kutsuttiin toistuvasti apuun käynnistämään uudestaan saksalaisten vastarinnan pysäyttämää etenemistä. Hitler oletti Cherbourgin kaupungin varuskunnan puolustautuvan loppuun asti ja estävän liittoutuneita saamasta satamaa haltuunsa. Sen sijaan, pyydettyään että yksi laukaus ammuttaisiin kohti porttia, Cherbourgin komentaja antautui 26. kesäkuuta. Saksalaiset kuitenkin tuhosivat ja miinoittivat kaupungin syväsataman niin tehokkaasti, että liittoutuneet kykenivät hyödyntämään sitä kunnolla vasta elokuussa.\nMontgomery uskoi, että Caen olisi taistelun kannalta keskeinen kaupunki ja teki siitä kolmen erillisen hyökkäyksen kohteen 7. kesäkuuta – 1. heinäkuuta, ennen kuin se viimein piiritettiin ja pommitettiin rankasti 7. heinäkuuta. 18.–20. heinäkuuta Montgomery aloitti suurhyökkäyksen Caenin alueella kaikilla kolmella brittien panssaridivisioonalla tavoitteenaan tehdä läpimurto avoimeen maastoon, joka johtaisi Pariisiin. Hyökkäys oli ensin onnistua, mutta pysähtyi sitten saksalaisten improvisoituun vastarintaan, jossa 1. ja 12. panssaridivisioona puolustautui pioneerien toimiessa jalkaväkenä. Brittien panssaritappiot olivat suuret, mutta samalla saksalaisten reservejä sidottiin taisteluun ja amerikkalaisten 24. heinäkuuta käynnistämä hyökkäys onnistui etelässä. Suurin osa saksalaisten vastarinnasta eliminoitiin lopulta 21. elokuuta, kun kanadalaiset ja puolalaiset joukot sulkivat Chambois’n motin. Pariisin vapautukseen tähdännyt operaatio käynnistettiin muutama päivä tämän jälkeen.\n6. maaliskuuta RAF:n pommikoneet hyökkäävät ensi kertaa Ranskan rautatieverkkoa vastaan. Chatresista Pariisin kulkeva rautatie vaurioituu toimintakyvyttömäksi, ja pommikoneet palaavat öiseltä lennoltaan ilman tappioita.\n29. huhtikuuta 1944: ilmaoffensiivi Ranskassa sijaitsevia rautateitä ym. vastaan alkaa. De Gaulle vastustaa sitä siviiliuhrien takia. Pommitukset tappavatkin yli 3000 ranskalaista siviiliä. Mutta pommitukset katkaisevat lähes kaiken rautatieliikenteen ja tuhoavat useimmat tärkeät sillat.\n28. toukokuuta 1944: liittoutuneiden tekemät aseiden maahanpudotukset vastarintaliikkeen tukemiseksi lisääntyvät.\n2. kesäkuuta liittoutuneiden keskiraskaat pommittajat pommittavat jatkuvasti maihinnousurannikon tutka-asemia. Monia pommittajia putoaa saksalaisten it-tulessa.\n4. kesäkuuta 5300 aluksen laivasto lähtee liikkeelle Englannista ja kokoontuu "Piccadilly Circus":iksi ristitylle alueelle.\n5. kesäkuuta. illalla Englannin kanaalissa raivonnut myrsky tyyntyy. 21:30 BBC lähettää salasanoman, minkä mukaan Ranskan vastarintaliike tekee yli 1000 iskua saksalaisille tärkeisiin kohteisiin. SS kostaa tämän mm. tekemällä ratsioita ranskalaisiin kyliin. Noin kello 20.30 maihinnouslaivasto lähtee liikkeelle "Piccadilly Circusista".\nMaihinnousu alkaa, kun britit pudottavat laskuvarjosotilaita Caenin lähelle kello 23:55.\n5.–6. kesäkuuta – Yhdysvaltalaisten 82. ja 101. laskuvarjodivisioona ja brittien 6. laskuvarjodivisioona tekevät maahanlaskun. Kello 3:14 liittoutuneet aloittavat saksalaisten asemiin raskaan ilmapommituksen, joka on osin epätarkkaa. Kello 5:16 jälkeen laivasto alkaa tulittaa saksalaisten asemia.\n6. kesäkuuta – Mereltä tulevat D-Dayn maihinnousut kello 6.30–7.45. Utahin kaistalla tapahtuva ensimmäinen sujuu melko hyvin. Amerikkalaiset kärsivät Omahan ja kanadalaiset Junon kaistalla tuhansien miesten tappioita. Kello 12.00–13.00 liittoutuneet nousevat tasangolle ja avaavat tien sisämaahan, mutta Omaha-rannalla edetään päivän aikana vain 1,5 km. Liittoutuneet eivät saavuta tavoitteitaan, yhtenäistä sillanpäätä. Saksalaiset alkavat siirtää joukkoja vasta 17.00. Saksalaisten 21 PsD:n vastahyökkäys eräässä kohdassa etenee lähelle rantaa 19:00, mutta saksalaiset vetävät panssarinsa pois 21:00. Yön alkaessa maihin on noussut viisi divisioonaa.\n7. kesäkuuta britit valtaavat Bayeuxin.\n12. kesäkuuta englantilaiset etenevät pisimmälle siihen asti, Caumontiin. Normandiassa 326000 liittoutuneiden sotilasta.\n12.–13. kesäkuuta liittoutuneet yhdistävät sillanpääaseman erilliset saarekkeet.\n13. kesäkuuta vastaisena yönä ensimmäiset V-pommit putoavat Englantiin.\n14. kesäkuuta amerikkalaiset murtavat soisen maaston rintamalinjan.\n16. kesäkuuta amerikkalasiet Saint Sauveuriin\n18. kesäkuuta liittoutuneilla sillanpäässä 619000 sotilasta.\n18.–21. kesäkuuta amerikkalaiset valtaavat suuren osan Cotentinin niemimaasta\n19. kesäkuuta brittien liikuteltava Mulberry-satama tuhoutuu myrskyssä. Britit valtaavat viimein Tillyn kylän.\n20.–21. kesäkuuta amerikkalaiset saartavat Cherbourgin.\n25.–29. kesäkuuta – Operaatio Epsom, hyökkäys lännessä Caenista, jonka saksalaiset torjuvat.\n24. kesäkuuta 28. kesäkuuta amerikkalaiset valtaavat Cherbourgin, vastarintaa vielä 3. heinäkuuta. Saksalaiset olivat miinoittaneet Cherbourgin sataman.\n1. heinäkuuta saksalaisten torjuntajoukkojen komentajaksi von Kluge.\n20. heinäkuuta saksalaiset kenraalit yrittivät murhata Hitlerin pommilla.\n8.–9. heinäkuuta britit valtaavat Caenin pohjoispuoliskon\n18.–22. heinäkuuta operaatio Goodwood, loput Caenista briteille. Britit etenevät 5–10 km, mutta kärsivät suuria tappioita.\n17. heinäkuuta – Erwin Rommel haavoittuu vakavasti, kun hänen autonsa joutuu liittoutuneiden ilmahyökkäyksen kohteeksi.\n18.–19. heinäkuuta amerikkalaiset etenevät Saint Lohon\n24. heinäkuuta Yhdysvaltain operaatio Cobra alkaa, menestyy alussa huonosti, mutta läpimurto syntyy seuraavana päivänä raskaan pommituksen ja tykistötulen ansiosta. Britit ja kanadalaiset menestyvät rintamillaan huonommin ja etenevät hitaasti.\n28. heinäkuuta amerikkalaiset Coutancesissa.\n30. heinäkuuta amerikkalaiset valtaavat Avranchesin.\n1. elokuuta amerikkalaisilla koko Cotentinin niemimaa edenenet Seinelle.\n3. elokuuta liittoutuneiden joukot edenneet syvälle Bretagneen.\n6. elokuuta liittoutuneet etenevät syvälle etelään.\n7. elokuuta saksalaisten vastahyökkäys Mortainin alueella. Liittoutuneiden ilmavoimat pysäyttävät sen 10 km etenemisen jälkeen.\n7.–13. elokuuta Brittien operaatio Totalize kohtaa suuria tappioita ja juuttuu.\n12. elokuuta liittoutuneet valtaavat Alenconin.\nnoin 13. elokuuta liittoutuneet melkein saartavat saksalaisten päävoimat Falaisen lähistöille\n15. elokuuta liittoutuneet nousevat meihin myös Etelä-Ranskassa\n16. elokuuta amerikkalaiset Chartresissa ja Orleansissa.\n17. elokuuta saksalaisten uusi komentaja Model määrää joukkonsa pois osin saarretusta Falaisesta, joka jää kanadalaisille.\n18. elokuuta kanadaiset etenevät Chamboisiin, amerikkalaiset hyökkäävät kohti Pariisia.\n20. elokuuta saksalaisten viimeinen yritys murtautua ulos Falaisen motista\n21. elokuuta Falaisen motti sulkeutuu.\n21.–30. elokuuta saksalaiset vetäytyvät Seinen yli.\n25. elokuuta Pariisin saksalainen komentaja antautuu\n26. elokuuta britit Seinellä.\n30. elokuuta saksalaisten vastrinta Seinellä pysähtyy, Normandian taistelut päättyvät\n2. syyskuuta liittoutuneet Belgian rajalla.\n4. syyskuuta liittoutuneet valtaavat Antwerpenin.\n17.–27.9. liittoutuneiden operaatio Market garden, yritys edetä nopeasti Reinin yli, päättyy epäonnistumiseen huonon tiedustelun, valmistelujen ja saksalaisten odotettua voimakkaamman vastarinnan takia.\nNormandian maihinnousuun liittyvät operaatiotMuokkaa\nNormandian maihinnousu oli laaja kokonaisuus, jota valmistelemaan, toimeenpanemaan ja jonka jatkoksi tehtii useita eri operaatioita.\nkevät 1943 – Fortitude Normandiaan suunnitelluksi tehtävän maihinnousun paikan salaaminen: harhauttaminen saksalaiset uskomaan, että maihinnousu tehdään todennäköisimpään paikkaan, Pas-de-Calaisiin, ja että liittoutuneet saattavat hyökätä myös Norjan valtakunnankomissariaattiin.\nkesäkuu 1944 – Taxable Saksalaisten tutkien ja puolustavien joukkojen hämääminen maihinnousun suorituspaikoista.\nkesäkuu 1944 – Titanic Saksalaisten tutkien ja puolustavien joukkojen hämääminen maihinnousun suorituspaikoista.\n1944 Neptunus Normandian maihinnousuun liittyvä kuljetusten ja ylimenon valmistelu sekä maihinnousun ensimmäinen vaihe määritellyille alueille huoltoineen.\n25. kesäkuuta 1944 Dauntless Brittiläisen XXX armeijakunnan epäonnistunut hyökkäys Caeniin\n25.–29. kesäkuuta 1944 Epsom Brittiläisen VIII armeijakunnan epäonnistunut hyökkäys Caeniin\n7.–8. heinäkuuta 1944 Charnwood Brittiläisen I armeijakunnan pyrkimys murtaa saksalaisten puolustuslinja Bretagnessa\n10. heinäkuuta 1944 Jupiter Brittiläisen VIII armeijakunnan hyökkäys Caenin pohjoispuolisen alueen valtaaminen\n15. heinäkuuta 1944 Greenline Brittiläisten XXX ja XII armeijakuntin hyökkäys\n18.–20. heinäkuuta 1944 Goodwood Brittiläisten I ja VIII armeijakuntien sekä Kanadan II armeijakunnan hyökkäys Caenin alueen lopullinen valtaaminen\n24.–28. heinäkuuta 1944 Cobra Yhdysvaltain VII armeijakunnan hyökkäys rannikolta sisämaahan\n25. heinäkuuta 1944 Spring Kanadan II armeijakunnan hyökkäys\n30. heinäkuuta – 7. elokuuta 1944 Bluecoat Brittiläisen 2. armeijan Viren koillispuolisen alueen valtaaminen Bretagnessa\n6.–8. elokuuta 1944 Lüttich Saksan XLVII panssariarmeijakunnan vastahyökkäys Mortainiin\n7.–10. elokuuta 1944 Totalize Kanadan 1. armeijan Falaisen pohjoispuolisen alueen valtaaminen\n14.–17. elokuuta 1944 Tractable Kanadan 1. armeijan hyökkäys\nEnsimmäisten päivien tappiotMuokkaa\nNormandian maihinnoususta esitettiin monenlaisia suuria tappioennusteita ja pelättiin, että sen ensimmäinen vaihe, operaatio Neptunus, voisi epäonnistua. Kuitenkin saksalaisten vastatoimien viipyessä lähinnä panssarijoukkojen käytöstä johtuneen linjariidan vuoksi liittoutuneet onnistuivat pitämään asemiaan, vaikka Caenin kaupungin valtaaminen viivästyi. 6. kesäkuuta 1944 saksalaiset lähettivät vastahyökkäykseen 21. Ps.D.:n, joka pääsi Englannin kanaalin rantaan jakaen liittoutuneiden maihinnousujoukot kahtia illalla noin kello 20. Kuitenkaan voima ei riittänyt laajentamaan aukkoa maihinnousijoiden rintamassa ja saksalaiset joutuivat vetäytymään.\nLiittoutuneiden tappiot 6.–20. kesäkuuta 1944\nBritit 13 572 905 1 842 123 8 599 573 3 131 209\nKanadalaiset 2 815 188 363 24 1 359 91 1093 73\nYhdysvaltalaiset 24 162 1 611 3 082 205 13 121 875 7 959 531\nYhteensä 40 549 2 703 5 287 352 23 079 1 539 12 183 812\nEnsimmäisten päivien aikana, noin 6. kesäkuuta – 10. kesäkuuta 1944 oli kaaos joukkojen keskuudessa niin suuri, ettei mitään tappiolukuja kyetty muodostamaan hyväksyttävällä tarkkuudella. Kadonneiksi uskottuja sotilaita oli liittynyt muihin joukko-osastoihin ja osa haavoittuneista oli lähetetty hoidettavaksi Englantiin ilmoittamatta siitä, minkä seurauksena haavoittuneita pidettiin kadonneina.\nSaksan LXVII (68. armeijakunta)\nkenraali Gustav-Adolf von Zangen\nSaksan 346. jalkaväkidivisioona\nkenraaliluutnantti Erich Diester\nSaksan 857. jalkaväkirykmentti\nSaksan 858. jalkaväkirykmentti\nSaksan 346. tiedustelupataljoona\nSaksan 346. tykistörykmentti\nSaksan 346. panssarintorjuntapataljoona\nSaksan 711. jalkaväkidivisioona\nkenraaliluutnantti Josef Reichert\nSaksan 731. jalkaväkirykmentti\nSaksan 744. jalkaväkirykmentti\nSaksan 711. panssarintorjuntakomppania\nSaksan 1711. tykistörykmentti\nSaksan 719. rannikkodivisioona\nkenraaliluutnantti Karl Sievers\nSaksan LXXXIV (84.) armeijakunta\nkenraaliluutnantti (kuolemansa 12. kesäkuuta 1944 jälkeen 24. kesäkuuta 1944 tykistökenraali) Erich Marcks\nSaksan 319. jalkaväkidivisioona\nPanssarijoukot ja panssarijääkärijoukotMuokkaa\nkenraaliluutnantti Fritz Bayerlein\nkenraaliluutnantti vapaaherra Heinrich von Lüttwitz\n21. panssaridivisioona Panzerkampfwagen IV:illa varustettuna\nkenraaliluutnantti Edgar Feuchtinger\n1. SS-panssaridivisioona Leibstandarte Adolf Hitler (saksaksi 1. SS-Panzer-Division Leibstandarte SS Adolf Hitler)\n12. SS-panssaridivisioona Hitler Jugend (saksaksi 12. SS-Panzer-Division Hitler Jugend)\n9. SS-panssaridivisioona Hohenstaufen (saksaksi 9. SS-Panzer-Division Hohenstaufen)\n10. SS-panssaridivisioona Frundsberg (saksaksi 10. SS-Panzer-Division Frundsberg)\nkaksi Panzerkampfwagen VI ”Tiger”-pataljoonaa\n17. SS-panssarijääkäridivisioona Götz von Berlichingen (saksaksi 17. SS-Panzergrenadier-Division „Götz von Berlichingen“)\n2. SS-panssaridivisioona Das Reich (saksaksi 2. SS-Panzer-Division „Das Reich“)\nSillanpää, jonka liittoutuneet loivat Normandiaan, oli keskeinen länsiliittoutuneille, jotka siten saivat vietyä sodan saksalaisten omalle maaperälle. On esitetty, että Neuvostoliiton asevoimat olisivat kyenneet Saksan voittamiseen ilman läntisiä asevoimia ja että tämä taistelu oli tarpeeton sotilaallisen voiton saavuttamiseksi Saksasta.\nToisaalta on esitetty, että ilman toista rintamaa Neuvostoliitto olisi miehittänyt koko Manner-Euroopan. Länsiliittoutuneiden läsnäolo Länsi-Euroopassa auttoi luomaan länsiliittoutuneille aseman sodanjälkeisessä kylmässä sodassa ja esti Neuvostoliiton hallintomallin käyttöönoton keskeisessä Euroopassa. Tästä näkökannasta Normandian maihinnousu on nähtävä jo osana toista maailmansotaa seurannutta kylmää sotaa.\nNormandiassa nykyään käyvä vierailija löytää paljon muistoja vuoden 1944 tapahtumista. Huomattavimpia ovat rannat, jotka ovat edelleen tunnettuja invaasion koodinimillään. Seuraavaksi tulevat laajat hautausmaat – rivikaupalla identtisiä valkoisia hautaristejä ja Daavidin tähtiä, huolellisesti hoidettuina, muistuttaen liittoutuneiden tappioista. Rantojen lähellä olevat tiet on nimetty niillä taistelleiden yksiköiden mukaan ja siellä täällä olevat muistomerkit muistuttavat merkittävistä sattumuksista. Keskeisissä paikoissa, kuten Pointe du Hocilla ja Pegasus-sillalla, on muistomerkkejä tai pieniä museoita. Mulberry-satama on edelleen Arromanchesin edustalla meressä. St. Mère-Églisessä laskuvarjosotilasnukke roikkuu kirkontornista. Juno Beachille Kanadan hallitus on rakentanut massiivisen muistomerkin ja tietokeskuksen, kunnioittaen yhtä Kanadan armeijan historian keskeisimmistä taisteluista. Joka vuosi sotineiden maiden valtionpäämiehet käyvät muistotilaisuudessa Normandian rannalla.\nRanska lyötti vuonna 2014 Normandian maihinousu 70 vuotta (1944-2014) - juhlarahan.\nBeevor, Antony: Normandia 1944: Maihinnoususta Pariisin vapauttamiseen. (D-Day: The battle for Normandy, 2009.) Suomentanut Jorma-Veikko Sappinen. Helsinki: WSOY, 2009. ISBN 978-951-0-35306-6.\n↑ Zetterling, p. 32: "When Operation Cobra was launched, the Germans had brought to Normandy about 410,000 men in divisions and non-divisional combat units. If this is multiplied by 1.19 we arrive at approximately 490,000 soldiers. However, until July 23, casualties amounted to 116,863, while only 10,078 replacements had arrived."\n↑ a b Normandy Invasion: estimated battle casualties Encyclopædia Britannica. Viitattu 23.3.2015.\n↑ a b Battle of Normandy, also known as D-Day or Operation Overlord Otherground, LLC. Viitattu 14.10.2007. (englanniksi)\n↑ Beevor, Normandia 1944, sivut 9–11\n↑ Beevor, Normandia 1944, sivu 11\n↑ Beevor, Normandia 1944, sivu 10\n↑ Beevor, Normandia 1944, sivu 26\n↑ Beevor, Normandia 1944, sivut 83\n↑ Beevor, Normandia 1944, sivu 44\n↑ Beevor, Normandia 1944, sivut 54-55\n↑ Beevor, Normandia 1944, sivu 55\n↑ a b Beevor, Normandia 1944, sivu 55\n↑ Seekrieg 1944, Juni Württembergische Landesbibliothek Stuttgart. 15.3.2019. Viitattu 5.6.2019 (saksaksi).\n↑ The 6th Airborne Division in Normandy The Pegasus Archive. 22.4.2004. Viitattu 5.6.2019 (englanniksi).\n↑ a b c Tieteen kuvalehti Historia 4/2014, s. 14-29\n↑ 50 taistelua jotka muuttivat maailman, Gummerus 2002, ISBN 951-20-6139-2,s. 147\n↑ Normandian maihinnousu - D Day - tärkeimmät sotatapahtumat päivä päivältä, Anthony Hall 2013, ISBN 978-951-20-9525-4, s. 50\n↑ Perrault 1964, s. 153\n↑ Gillers Perrault, Suuren maihinnousun salaisuudet, WSOY 1968, s. 267\n↑ Bauer s 498\n↑ Toinen maailmansiota 3, WSOY 1974, ISBN 951-0-05843-2, s 541\n↑ Willmott, Toinen maailmansota, WSOY 2005, ISBN 951-0-31432-3,s 224\n↑ Tippelkirch, 3. osa, s 428\n↑ Willmott 2005, s. 226\n↑ Tippelkirch 3, s. 441\n↑ Toisen maailmansodan suuret taistelut, toim. Chris Mann, Gummerus 2012, ISBN 978-951-20-8927-7, s. 176\n↑ Willmott 2005, s 229\n↑ a b c Beevor, 160\n↑ a b c Beevor, Antony: Normandia 1944, s. 48. WSOY, 2009.\nJarmo Paloniemi: Sledgehammerista Overlordiin — Yhdysvaltojen ja Ison-Britannian sodanjohdon yhteistyö Normandian maihinnousun valmisteluissa 1941—1944. (pdf) (225 s + liitteet (mm. useita karttoja) Väitöskirja) 2000. Oulun yliopisto, Historian laitos..\nWikimedia Commonsissa on kuvia tai muita tiedostoja aiheesta Normandian maihinnousu.\nEncyclopædia Britannican lyhyt interaktiivinen kuvaus maihinnoususta\nNoudettu kohteesta ”https://fi.wikipedia.org/w/index.php?title=Normandian_maihinnousu&oldid=18425437”\nViimeksi muokattu 21. syyskuuta 2019 kello 19.20


Vetiver Lavender huonetuoksu harmaasininen - Hemtex\nVetiver Lavender huonetuoksu harmaasininen - 75 ml\nSense Vetiver Lavender huonetuoksussa on 75 ml öljyä ja 7 tuoksutikkua.\nSense Vetiver Lavender huonetuoksussa on 75 ml öljyä ja 7 tuoksutikkua. Täydellinen tasapainoinen yhdistelmä puhdistetun Vetiver-ruohon ja laventelin tuoksua. Tuote on pakattu koristeelliseen pakkaukseen. Lue pakkauksen ohjeet ennen käyttöä.


2h,kt,s, Poukamankatu 23 A 26, Pihlajalaakso, Kuopio - Kiinteistömaailma\n2h,kt,s, 48 m², Pihlajalaakso, Kuopio\n48 m², KT, 2h, kt, s\nVelaton hinta: 159 200,00 €\nLuonnonvalo ottaa lämpimästi vastaan kotiin tulijan jo heti eteisessä. Kulmahuoneiston ikkunoista avautuu vehreä ympäristö ja Puijon monipuoliset lenkkeilymaastot, golfkenttä ja luontopolut ovat lähelläsi. Liikutpa omalla autolla, pyörällä, kävellen tai bussilla, kaikkialle hyvät yhteydet. Tämä koti on suunniteltu huolella ja pohjaratkaisu on loistava. Rakentaminen on hyvissä käsissä, eli sijoitus tulevaisuuteen on onnistunut. Asunto Oy Kuopion Arialaakso valmistuu kesäkuussa 2017. Ole yhteydessä meihin, kerromme lisää, soita siis 017 2798910\nPoukamankatu 23 A 29, Pihlajalaakso, Kuopio\nVelaton hinta 172 400,00 €\nLehtosaari 2, Keskusta, Kuopio\n26 m², MO, 2h,keitiö,lasitettu terassi,sähkö wc\nSärkilahdenkatu 3, Särkilahti, Kuopio\nPoukamankatu 23 A 26, 70340 Kuopio\nMahdollisuus ostaa avopaikka mh. 2.500 e tai autokatospaikka 6.400 e .\nArvioitu rakentaminen huhtikuu 2016-kesäkuu 2017. Arvioitu vapautuminen 30.06.2017\nJääpakastinkaappi, kaapistot, induktioliesi (AEG), erillisuuni (AEG), integroitu astianpesukone, tilavaraus mikroaaltouunille. Saniteettitilat\nKylpyhuone, suihku, sauna, sähkökiuas, mukavuuslämmitys sähköllä, pesukoneliitäntä\nPoukamankatu 23 A 26,\nPoukamankatu 23 A 29\nVelaton hinta 172 400,00€\nPoukamankatu 23 A 22\nVelaton hinta 167 100,00€


24 tunnin Bad Credit Lainat - Quick Cash Korjaus kohteelle - www.wizdd5.fora.pl\nForum www.wizdd5.fora.pl Strona Główna -> Regulamin forum -> 24 tunnin Bad Credit Lainat - Quick Cash Korjaus kohteelle\n24 tunnin Bad Credit Lainat - Quick Cash Korjaus kohteelle\nJopa niin se saa hpye kun yksi huomaa kanssa odottamattomien raha pulassa . Kun todennäköisin tiedä, co allekirjoittaja on joku todennäköisesti joka laittaa heidän luottoluokitus uhanalaisten, vaikka tämä on yleensä hankala näkökohta saavuttaa , se voi olla varmasti menetelmä. Ja jos ette hallita maksamaan maksaa tarkistaa läpi tehdä työtä , Valitsemalla suunnattu elpyi tutkimaan Palkkiot omalta perinteinen pankki sekä arvoinen rahoitus lainan ja muita . Vain jos saatat alkaen kaaos ja defaults , laiminlyöty maksut , erääntyneet laskut voit pystyä mutta on soveltuvat Tämän luottoluokitukset suunnittelu [url="http://pikavippiilmanluottotietoja101.webs.com"]pikavippiilmanluottotietoja101.webs[/url] Näiden asiantuntijat voi olla erittäin kalliita . Kuten jokainen ulkonäkö vaikeuksia ennemmin tai uudempi niiden mukaisesti arkea , nämä dollaria laina kauppiaat ovat erittäin onnellinen ja lainaavat ne käteisellä .\nMonesti , credit pisteet ei todennäköisesti ole aina kassalla kun etsivät käteisellä laina palkkapäivä lainat . Nyt nopeasti käteistä sopimuksen pääoman on osoittautua on paljon yksinkertaisempi ja nopeammin . Mitä Rahoitus Älä Jaa et Joulu Henkilökohtaiset lainat . Olemme huomiotta asuntolaina ja autojen erässä koska he päätyi mukana teidän vaadittu maksut aikaisemmin. Monet verkossa asiantuntijapalveluja nyt tarjota nopeasti , yksinkertainen lähestymistapoja hakea auton lainat tuotot [url="http://vippi101.snappages.com"]vippi101.snappages[/url] ja se on melko vähän vähemmän jos se suunnittelusta avulla up. Mutta tosiasiassa edes asuntolaina puuttuu vakavuus yleensä yli muutama 1000 raha , jolloin lainanottajan lievittää henkilökohtaiset paineen. Mitkä ovat on se, rahoituslainojen hyväksytty riippumatta huono luotto seisova saada käytetyt kautta kuluttaja yleensä onnistuivat siinä siitä syystä, että tulokset oman ei näytä vakavia mietinnön. Jotkut ihmiset eivät ole tietoisia että 3 - numeroinen luottokelpoisuus ne tuntevat löytämässä ole kaikki voi olla on yksilöitä luottotiedot .\nJos et pysty tietää vastata, Ehdotan saat selville ennen päättää puhua lainanantajan ja järjestys lainajärjestelyyn räätälöinnin . Lähes jokainen oli vaikutti taloudellinen kaaos ja mahdollisuus lainataan ja tarjous ollut melko hidastaa välillä perinteinen rahoituslaitosten [url="http://lainaailmanvakuuksia101.weebly.com"]lainaailmanvakuuksia101.weebly.com[/url] Mutta olet kiilautunut- mukana paydays saamalla kriisi kulut maksamaan , olet sivuuttaa haittoja saada käteisennakkoa . Hylätty vierailua todellakaan ole Syitä surkuttele ympäri ja valittavat noin asiat , nämä tuotteet oikeasti olemassa päästää jokainen naisten perservere ja boost mikro!.\nEt halua olla täytetyt in lainat joka on menossa murtaa kannattaa maksaa sinulle iso raha ehkäisemiseksi se nimike . Useita tarkastusten ei todellakaan ole suoritettava ja viimeisteli niin nopeasti kuin haluat niille, olla. Jolla rahaa ja käsiraha auttaa myös kun etsit hakea laina käteisellä [url="http://luotto.tumblr.com"]luottokunta[/url] linjalla tutkimiseen voi auttaa kun saat vähentämiseksi koti korot. Toinen termi palkkapäivä lainat on online-palkkapäivä laina . Mutta ehkä vain muistaa , paljon edullista rahoitusapulainan bargain voi olla joustavat jos sinun kumppanuus eteenpäin ja taaksepäin osapuolten on hieno. Näistä predicaments missä joudut rahaa nopeasti , voit päättämään saada online-palkkapäivä laina .\nItse , huonompi luotto pysyvän korkeampi huomio . Mutta pistettä ei ole sama nyt. Ei oikeastaan kuittaus ensisijaisena toimitus pitkittynyt , vaikka sinulla voi on huono luotto-pisteet .


Antti Rönkä kirjoitti romaanin seksuaalisesta häpeästä – Omaelämäkerrallisten teosten jälkeen tuntuu, että oma tapa kirjoittaa pitää löytää uudelleen - Jyväskylän Ylioppilaslehti\nTeksti Niklas Pelkonen Kuvat Ville Larkkonen\nAntti Rönkä kirjoitti romaanin seksuaalisesta häpeästä – Omaelämäkerrallisten teosten jälkeen tuntuu, että oma tapa kirjoittaa pitää löytää uudelleen\nKasvo | 04.10.2021\nSyyskuussa 2021 ilmestynyt Nocturno 21:07 kertoo seksuaalisesta häpeästä. Aihe ei ollut Röngälle helppo. Lopulta motivaatio kirjoittamiselle löytyi.\nTOISEN ROMAANIN kirjoittaminen oli Antti Röngälle kaikkien kliseiden mukaisesti vaikea prosessi.\nEsikoisteostaan, vuonna 2019 ilmestynyttä Jalat ilmassa -romaania hän oli kirjoittanut lähinnä itselleen. Luonnollisesti, sillä eihän silloin juuri kukaan edes tiennyt hänen kirjoittavan kirjaa.\nSen jälkeen tilanne oli toinen.\nOmakohtaisia koulukiusaamiskokemuksia perannut teos sai runsaasti positiivista huomiota ja Kiitos kirjasta -palkinnon. Se käännettiin myös Ranskan markkinoille, missä maan vaikutusvaltaisimpiin sanomalehtiin kuuluva Le Monde vertasi arviossaan Röngän ”masokistista analyysia” Dostojevskiin ja J. D. Salingeriin.\nToista romaaniaan aloittaessa Röngälle oli siis selvää, että sen tulisi lukemaan moni.\nKIRJOITUSLUKKOA ei helpottanut kirjan aihe: seksuaalinen häpeä. Nocturno 21:07 kertoo läpi nuoruuden aikuisuuteen asti kulkeutuvasta inhosta omaa seksuaalisuutta kohtaan.\nJopa aiheen ääneen sanominen oli Röngästä aluksi vaikeaa.\n”Se tuntui jotenkin tyhmältä.”\nAihe ei vaikuttanut tarpeeksi tärkeältä. Rönkä kertoo ajatelleensa, että hänen pitäisi kirjoittaa jotain taiteellisesti kunnianhimoisempaa tai yhteiskunnallisesti merkityksellisempää.\nKustantaja oli kuitenkin kannustava jo alkuvaiheessa. Rönkä rohkaistui itsekin ajattelemaan, että ehkä aiheesta kannattaa kirjoittaa juuri sen vaikeuden takia.\nLopulta motivaatio kirjoittamiselle löytyi.\n”Jos haluan kirjoittaa, minun on kirjoitettava ensisijaisesti itselleni. Muuten siitä tulee väkinäistä”, Rönkä sanoo.\nJyväskylän yliopistossa kirjallisuutta opiskellut Antti Rönkä on asunut vuodesta 2020 alkaen Helsingissä, missä hän työskentelee lukiossa äidinkielen sijaisopettajana. Sitä ennen hän asui ja opiskeli myös Tampereella. ”Tämä on ollut tällaista haahuilua.”\nNOCTURNO 21:07:N päähenkilöllä on sama etunimi kuin Röngällä.\nHe jakavat myös saman traumaattisen kokemuksen: kirjan nimen mukaisesti kello 21.07 tapahtuneen elämän ensimmäisen siemensyöksyn. Lapsuuden viattomuuden päättävä tapahtuma vainoaa omia halujaan kammoavaa Anttia, joka lupaa itselleen kerta toisensa jälkeen lopettaa masturboinnin.\nMuitakin yhtymäkohtia löytyy siihen pisteeseen asti, että kyse on mitä ilmeisimmin omaelämäkerrallisesta tekstistä.\nYksi yhteen kirjan ja oikean elämän Antit eivät kuitenkaan ole. Romaaniin asiat ovat päätyneet karrikoidummin.\nRöngän romaanien kohdalla on mainittu usein autofiktio, viime vuosien puhutuimpiin lukeutuva kirjallisuuden laji. Autofiktiota ja autofiktiosta on kirjoitettu niin paljon, ettei tyylilaji tunnu enää Röngästä relevantilta.\nNocturno 21:07:n kohdalla häntä kiinnosti aluksi rohkeampi irtiotto esikoisromaanin omaelämäkerrallisuudesta. Hän ei kuitenkaan kokenut kirjoitustyylinsä hioutuneen vielä niin, että siitä voisi täysin irrottautua.\nSilti eroja esikoiseen on. Jalat ilmassa oli alisteisempi kirjan aiheelle, kun taas tuore teos on kielellisempi, Rönkä kuvailee.\n”Yritin, että kirjan lauseet olisivat itsessään kauniita.”\nToisessa romaanissa on esikoisesta poiketen jatkuvasti läsnä myös itseironia ja musta, ”kieroutunut” huumori.\nItseironian kirjaan toi jo aihe. Nuoren pojan seksuaalinen herääminen on Röngän mielestä lähtökohtaisesti asia, josta olisi ollut outoa kirjoittaa täysin vakavissaan.\nAihe, josta ei tiedä ”pitäisikö sille itkeä vai nauraa”.\n”Sellainen rajapinta on mielestäni kiehtova.”\nKIRJOITTAESSAAN Rönkä huomasi, että hänen lukemissaan miesten kasvukertomuksissa, kuten Karl Ove Knausgårdin Taisteluni-sarjassa tai Harri Sirolan Abiturientissa, seksuaalinen herääminen on kuvattu helpoksi. Kirjojen seksuaalisuus on suorastaan fallosta juhlivaa, eikä siihen liity häpeää tai ahdistusta.\n”Se tuntui minusta tosi vieraalta.”\nSeksuaalisen häpeän korostaminen antaa Röngän mielestä kuitenkin hieman väärän kuvan siitä, mitä kaikkea muuta kirja käsittelee.\n”Jos haluan kirjoittaa, minun on kirjoitettava ensisijaisesti itselleni.”\n”Nykyään tuntuu, että kirjoista puhutaan hirveästi sen kautta, että ’tämä on kirja tästä aiheesta’, tai ’tämä kirja käsittelee tätä tärkeää kysymystä'”, Rönkä sanoo.\nRöngän mielestä kirjallisuus ja kirjallisuuskeskustelu on tässä mielessä välineellistynyt.\n”Ehkä siitäkin tuli painetta. Ajattelin, että jos kerran kirjoitan, niin pitäisi kirjoittaa jotain sellaista, mikä sitten ratkaisee kaikki maailman ongelmat tai jotain vastaavaa.”\nKAHDEN ROMAANIN välissä ilmestyi Röngän ja hänen kirjailijaisänsä Petri Tammisen kirjoittama kirjeenvaihtokirja Silloin tällöin onnellinen (2019).\nRönkä mieltää sen ja molemmat romaaninsa samaa omaelämäkerrallisesta jatkumoa edustavaksi kokonaisuudeksi.\nHeinäkuussa hän täytti 25 vuotta. Nyt tuntuu, että nuoruus on ohi, ja oma tapa kirjoittaa pitäisi keksiä uudelleen.\n”Olen kiinnostunut muustakin kuin itsestäni ja oman kasvutarinani purkamisesta”, Rönkä toteaa.\n”Samalla olen miettinyt sitäkin, että jos Nirvana olisikin ruvennut tekemään jotain eurodancea, ei sekään olisi toiminut. Jos on oma juttu, miksi pitäisi keksiä pyörää uudelleen.”\nKasvo | 28.10.2019\nJalat ilmassa, mutta koulukiusaus mielessä – Antti Röngän esikoisteoksessa on paljon omaa tuskaa


Päivi Bisi Kainuun Sanomien vt. päätoimittajaksi | Kainuun Sanomat\nPäivi Bisi Kainuun Sanomien vt. päätoimittajaksi\nJulkaistu: 25.3.2020 klo 7:53\nKuva: Teijo Määttänen / arkisto\nUutistuottaja Päivi Bisi on nimitetty Kainuun Sanomien vt. päätoimittajaksi. Bisi aloittaa tehtävässä 10. huhtikuuta nykyisen päätoimittajan Sanna Keskisen jäädessä lomalle ja siirtyessä toukokuun alussa päätoimittajaksi Kalevaan.\nVäliaikaisjärjestelyyn päädyttiin koronapandemian vuoksi. Kainuun Sanomien toimitus on siirretty etätöihin viruksen leviämisen ehkäisemiseksi ja uutistyön turvaamiseksi.\n– Käynnissä ollut päätoimittajarekrytointi päätettiin keskeyttää, koska uuden päätoimittajan aloittaminen tässä tilanteessa olisi ollut hyvin haastavaa. Koko toimitus työskentelee hajautetusti kotoa käsin, eikä tilanne taida muuttua ennen kesälomakauden alkamista, sanoo Kainuun Sanomia kustantavan SLP Kustannuksen varatoimitusjohtaja Eetu Heikkilä .\nBisi on työskennellyt Kainuun Sanomissa vuodesta 1989 erilaisissa tehtävissä, ja talon tavat, henkilöstön ja maakunnan hyvin tuntevana hänellä on hyvät edellytykset johtaa toimitusta myös etätyöolosuhteissa.\n– Tehtävä on vaativa – etenkin juuri nyt, kun asiallisen ja oikean tiedon jakaminen on äärimmäisen tärkeää mutta samalla media-ala on taloudellisten haasteiden edessä kuten niin lukuisat muutkin yritykset. Toimituksissa yhteistyö on aina ollut vahvaa, ja sen voimaan luotan nytkin, sanoo Bisi.\nPäätoimittajarekrytointia jatketaan syksyllä, kun koronatilanne on rauhoittunut ja kesälomakausi saatu päätökseen.\npäätoimittaja Kainuun Sanomat SLP Kustannus toimitus Päivi Bisi Sanna Keskinen Eetu Heikkilä\nPäätoimittajan vaihdos antaa lehdelle mahdollisuuden muuttua ja uudistua. Joten onnittelut uudelle päätoimittajalle.\nMaakuntalehdet ovat nojautuneet enenevässä määrin Lännen Median yhteisiin juttuihin. Muutoksia on tapahtunut myös mielipidesivulla. Sivu on muuttunut tittelivetoisiksi. Aidon kansan mielipiteitä näkee hyvin harvoin. Joko sivun nimeä voisi muuttaa sisältöä vastaavaksi tai sisältöä sivun nimen mukaiseksi. Kansan sivistäminen oli varmaan Kainuun Sanomien varhainen tehtävä. Nyt maakuntalehtien pitäisi olla kansan ja maakuntalaisten näköinen. Peilata niitä tuntoja mitä lukijat kokevat.\nJos lisäisi tuohon eiliseen kommenttiini. Maakuntalehdet voisivat esitellä naapurimaakuntia sivullaan. Voisivat käydä läpi vaikka kaikista Suomen maakunnista oleellisimmat piirteet. Väestöt ja elinkeinot sekä eroavaisuudet. Lehdet voisivat tehdä koko suomen tutuksi lukijoilleen. Tämä vihjeen mukaisen toiminnan voisi Kainuun Sanomat aloittaa. Lännen Meidia voisi olla levikkipäällikkönä.\nHyvä juttu, että saadaan nykyaikainen päätoimittaja joka hallitsee somen. Kainarin viimeisin twiitti lähes vuoden takaa. Järkyttävän pitkä aika.\nToivottavasti linja muuttuu ainakin näin kriisiaikana ja juttuja ei estetä ei-tilaajilta. Niin ja toivotaan myös että Kaleva ei ota KS:n linjaa kun päätoimittaja vaihtuu.\nOnnea upea Päivi!\nPäivi Bisi on hyvä valinta väliaikaiseksi johtajaksi. Yleisesti ottaen hänen kirjoituksensa ovat olleet paremminkin yhteikuntaa kokoavaa kuin hajottavaa sorttia.\nKainuu 28.3.2020 klo 18:13\nKainuu 28.3.2020 klo 12:34


Eläväpullo: Highland Park 21yo, 47,5 %\nHighland Park 18yo on lukeutunut ensimaistosta asti lempiviskeihini, joten odotukset 21yo:ta kohtaan olivat kohollaan. Varsinkin, kun tässä versiossa voltit oli jätetty hieman koholleen - 18yo:n miinuksiksi voitaneen lukea hieman turhan laimea 43 tilavuusprosenttia. 18yo maistettiin tämän kanssa rinnan, mistä syystä nuoteissa nojataan osittain siihen. Mielipiteeni 18yo:sta löydät täältä.\nTuoksu: 18yo:ta vahvemmin punainen, huumaavan nenäntäyteinen. Raikas turpeisuus, mehukkaan hedelmäinen.\nMaku: 18yo:ta punaisempi, pehmeämpi, suuta tiukemmin kuivattava, mutta toisaalta öljyinen suutuntuma. Sitten alkoholin puraisu samaan tapaan mausteisena kuin 18yo, mutta syvempänä ja huumaavampana. Alkoholin isku on hieman tiukempi kuin 18yo. Se taittuu sitten portaattomasti kihelmöivän turpeiseksi jälkimauksi, johon sekoittuu 18yo:ta enemmän punaisia tuntemuksia. Kaikin puolin täyteläisempi ja "laajempi" viski, jossa maanläheisyys on vaihtunut sherryisemmäksi otteeksi. Huumaava suuntäyttävyys toimii, toisaalta ei ehkä niin persoonallinen kuin 18yo, jossa tuo maanläheinen (pahoittelut, etten osaa kuvata tätä muuten) jälkimaku on mielestäni maailmanluokkaa. 90.\nTuomio: Olin aikoinani antanut Highland Park 18yo:lle pisteiksi 92. Olisin tässä rinnakkaismaistelussa voinut tyytyä 90:een, koska en osannut sanoa, kumpi näistä olisi ollut parempi. Huippuviskejä molemmat, 21yo ehkä hitusen perinteisemmin sherryinen viski. Toki kun hintaa tulee tuplat lisää, on 18yo aivan loistavan valuen viski.\nLähettänyt Eläväpullo klo 9.20


Audi antaa esimakua A6:n täysin uudesta sähköversiosta – tuotantomalli seuraa pian perässä | Tyyliniekka\nJuuri avautuneessa Shanghain autonäyttelyssä nähdään monia uutuuksia, koska Kiinassa järjestettävä show on sattuneesta syystä yksi harvoista lajissaan näinä aikoina. Shanghain tarjontaan kuuluu myös Audi A6 e-tron -konsepti, joka antaa esimakua perässä seuraavasta tuotantoversiosta.\nSähkö-A6:n tutkielma osuu Audin varsinaiseen sähkövyörytykseen, koska Ingolstadtin rinkulamerkki on vastikään esitellyt e-tron GT:n sekä Q4 e-tronin tuotantomallit. Täyssähköisestä A6:sta maistiaisia antava konsepti on mitoiltaan pitkälti perinteisen A6:n kaltainen, mutta siihen yhtäläisyydet sitten loppuvatkin. A6 e-tron on nimittäin ensimmäinen Audi, joka tehdään täysin uudelle PPE-perusrakenteelle. Alusta alkaen sähköautokäyttöön suunniteltu pohjalevy tulee käyttöön myös seuraavan sukupolven täyssähköisessä Porsche Macanissa, ja Audin ensimmäistä tuotantoautoa tältä pohjalta voidaan kuulemma odotella ensi vuoden toisella puoliskolla.\nA6 e-tronin konseptiversio näyttää jo hyvin pitkälti tuotantokelpoiselta. Vaikka auto on nimetty A6:ksi eikä A7:ksi, sähköinen uutuus on kuitenkin jälkimmäisen kaltainen viisiovinen coupé tai Audi-kielellä Sportback. Tämä herättää kysymyksiä A7:n tulevaisuudesta täyssähköisten Audien aikakautena, mutta ainakin toistaiseksi mallisarja säilyy rinkulamerkin valikoimassa. A6 e-troniin on valittu viistoperäinen korimalli todennäköisesti aerodynamiikan vuoksi, jolla on todella tärkeä merkitys sähköauton energiankulutukselle.


Project Management in the Finnish Music Industry\nHypén, Joel (2009)\nProject Management in the Finnish Music Industry - Web Publication.pdf (781.7Kt)\nProjekti-termi on yleisesti käytetty aikamme työelämässä. Tämän opinnäytetyön tavoitteena on selvittää mitä projektihallinta on, mitä teoria pitää sisällään ja kuinka se on muovautunut nykyiseen muotoonsa. Kirjallisuusarvio sisältää esittelyn projektihallintateoriasta, yleisimmistä projektihallinnan vaiheista ja käytetyimmistä projektihallintatyökaluista. Tutkimuksessa pohditaan luovaa alaa projektijohtamisen erityisalana ja esitellään miten projektihallintaa voitaisiin soveltaa suomalaisessa musiikkiteollisuudessa.\nOpinnäytteen tutkimusosa sisältää kvalitatiivisen tutkimuksen, jossa tutkitaan miten projektihallintateoriaa sovelletaan suomalaisessa musiikkiteollisuudessa. Tutkimuksessa on haastateltu neljää suomalaisen musiikkialan organisaatiota heidän työmetodeistaan. Tutkimuksessa selvitetään käyttävätkö onko haastatelluissa organisaatioissa projektihallintateorian mukaisia johtamistapoja vai käytetäänkö niissä omia projektihallintatapoja. Keskusteluosiossa selvitetään voisivatko yritykset parantaa tuloksiaan käyttämällä alan kirjallisuudessa hyväksi todettuja metodeja. Tutkimuskysymykset ovat: Mitä projektihallinnan apuvälineitä haastateltavat organisaatiot käyttävät työssään? Korreloiko projektihallintateorian soveltaminen projektien tulosten ja tehokkuuden kanssa millään tapaa? Näkevätkö haastateltavat projektiteorian hyödyntämisen tarpeellisena omissa projekteissaan?\nOpinnäytetyön tutkimus osoittaa, että vain puolet haastateltavista organisaatioista käytti projektiteorian mukaista vaihejakoa ja suunnittelua työssään. Tutkimuksessa esitellään myös organisaatioiden käyttämiä projektihallinnan työkaluja.


Keskustelu - Kysymyksiä infektioastmasta | Sana vapaa | Meidän Perhe\nTytöllä (9 kk) todettiin infektioastma kahden melko pahan hengenahdistuskohtauksen jälkeen (olimme sairaalassa). Tyttö atoopikko ja maitoallerginen (myös muutama ruoka-allergia). Saatiin kotiin Babyhaler-laite ja nyt opetellaan sen käyttöä. Tämä koko astma-asia on meille uusi ja tietysti jollain tavalla myös järkytti sen toteaminen, vaikkakaan se ei yllätyksenä tullut. No, hyvä että on ainakin lääkkeet joilla ennaltaehkäistä. Miten muilla infektioastman lapsilla " normaali" arki sujuu? Vältättekö kauppakeskuksia, sukujuhlia yms. kuin ruttoa :)? Olemme liikkuvainen perhe, joten sisäännauliutuminen olisi katastrofi, vaikka tietysti vältämme perheitä, joissa sairaita lapsia yms. Miten kotinne on muuttunut astman myötä, tarkoitan lähinnä siivousta, vuodevaatteiden tuuletus, hajusteet, kukat yms.? Onko lääkitys pitänyt oireet (esim. flunssat) loitolla, vai oletteko kuitenkin joutuneet esim. sairaalaan asti höyryille vai onko flunssa tullut lievempänä, jolloin on selvitty kotihoidolla?\nVaikka syyllisiä tähän ei varmaan löydy niin tulipa mieleen, että olisikohan astman puhkeaminen voitu välttää, jos olisi pystytty välttämään allergisoivia ruoka-aineita täysin. Tämä on jossittelua ja äidin huonoa omaatuntia, mutta tulipa mieleen sellainenkin asia .... Kiva jos joku ehtii vastailla omia kokemuksiaan pienen astmalapsen vanhempana.\nklo 14:55 | 11.3.2006\nHoitava lääke on meillä pitänyt flunssa pois tai ainakin pitänyt ne niin lievinä, että olemme hyvin pärjänneet kotona.\nMeidän elämässä ei mikään ole muuttunut ainakaan huonommaksi. Ennen lääkityksen alkamista lapsi sairasti lähes jatkuvasti ja nyt ei juuri koskaan.\nKovia pakkasia joudumme välttämään ja emme tietenkään ehdoin tahdoin flunssaseen kyläpaikkaan mene. Muuten liikumme aivan normaalisti.\nklo 15:11 | 10.3.2006\nvastauksesta! Olisin halunnut vielä kysyä, miten huomaat, että lapsi oireilee huonepölylle? Onko ahdistus jotenkin jatkuvampaa jos ei ole hetkeen siivottu tms?\nMeillä on kolme astmaatikkoa, joilla kaikilla ensimmäiset oireet ovat tulleet infektioiden yhteydessä, mutta myöhemmin myös muita kohtauksia laukaisevia tekijöitä on selvinnyt.\nMeillä ei olla jääty kotiin. Toki vältetään flunssaisia tuttavia, mutta kuitenkin tervettä järkeä käyttäen. Kaupoissa yms. käydään koko perheellä tai toinen vanhempi käy vaihtelevasti. Ihan kuten ennen lasten astma diagnooseja.\nAllergia/astmasaneeraukseen varmaan vaikuttaa paljon se, oireileeko lapsi huonepölylle tms. Meillä oireilee, joten olemme joutuneet tekemään paljon muutoksia: mm. mattojen ja petivaatteiden materiaalit, siivoustapa ja -tiheys yms..\nMeillä lääkitysten myötä ahdistusten voimakkuus on helpottanut, toki avaavaa käytetään reilusti, jos lievääkin ahdistusta alkaa tulla, ettei pääsisi pahaksi. Hoitavan lääkkeen kanssa on sopivaa annostusta jouduttu hakemaan, mutta ajan kanssa sekin on löytynyt.\nHattara ja kolme astmaatikkoa (esikoinen sai dg:n n.4v iässä, keskimmäinen reilu vuosikkaana ja kuopus alle vuosikkaana)


Uuden työntekijän perehdytysopas : Bet-Ker Oy\nHautamäki, Päivi (2010)\nOpinnäytetyöni käytännön osuutena tein perehdytysoppaan Bet-Ker Oy:lle. Perehdytysopas toimii uuden työntekijän ja myös perehdyttäjän apuna työsuhteen alussa. Oppaasta löytyy uuden työntekijän kannalta tarpeelliset tiedot. Myös perehdyttäjä hyötyy, kun osan asioista voi työntekijä lukea itse oppaasta. Näin ei myöskään minkään tärkeän asian kertominen unohdu.\nTeoriaosuudessa keskityin samoihin aiheisiin kuin oppaassa. Tutustuin aiheisiin laajemmin ja kirjoitin niistä yksityiskohtaisemmin kuin oppaaseen. Lisäksi kirjoitin oman osion perehdyttämisestä ja sen merkityksestä niin työntekijän, työnantajan kuin perehdyttäjänkin kannalta.


Niinistö: Kasvun hiipuminen otettu huomioon - Kotimaa - Uutiset - MTV.fi\nNiinistö: Kasvun hiipuminen otettu huomioon\nKotimaa Julkaistu 12.11.1998 20:19\nKeskustan puheenjohtaja Esko Aho näkee TT:n barometrissä lamaenteitä. Hän vaatii hallitusta avaamaan ensi vuoden budjetin heikentyneiden suhdanteiden vuoksi. Valtiovarainministeri Sauli Niinistö pitää keskustan mustamaalausta törkeänä. Keskusta suututti tänään myös ay-liikkeen uusilla työreformiehdotuksilla.\nValtiovarainministeri Sauli Niinistö ei lämpene oppositiojohtaja Esko Ahon toiveille tehdä budjettiin selkeitä muutoksia hidastuneen talouskasvun vuoksi. Niinistö vakuutti talousarvion pohjan pitävän. Budjettitilannetta tarkastellaan ensi viikon torstain jälkeen, kun valtiovarainministeriön suhdanne-ennuste on käytettävissä. Niinistö huomautti, että koko ajan on ollut tiedossa viennin ja teollisuustuotannonkin kasvun laantuminen huippuvuosista. Samalla on odotettu kotimarkkinoiden kasvua. Samaa näyttää myös TT odottavan barometrissaan.\nValtiovarainministeriö on arvioinut Niinistön mukaan nimenomaan teollisuustuotannon kasvun aika alhaiseksi ensi vuonna. Myös ministeriön arvio viennin kasvusta on olemassaolevista ennusteista toiseksi alhaisin. Jopa Suomen Pankki on odottanut siltä sektorilta enemmän. Ensi vuotta koskevat ennusteet ovat olleet Niinistön mukaan hyvin kapeassa putkessa. Suurimman ja pienimmän kasvuennusteen välinen ero on vain puolitoista prosenttiyksikköä. Näin pienessä putkessa on harvoin liikuttu, hän korosti. Valtiovarainministeri muistutti ensi vuotta koskevan budjettiesityksen olevan vuosikymmeniin ensimmäinen talousarvio, joka vaalivuodesta huolimatta alentaa valtion menoja. Sen laadinnassa on ollut aika lailla varovaisuutta. Niinistö lähetti keskustan suuntaan terveisiä, joiden mukaan hän olisi kaivannut oppositiolta mukanaoloa edes jossakin nykyistä ongelmallisempiin aikoihin varautuvassa toimenpiteessä.\nCampoylle oikeusapua Suomi mukana fuusioreaktorin suunnittelussa


”Suru, ahdistus ja masennus kuuluvat jokaiselle.” - Kvaak.fi\nJulkaistu 7.7.2005 klo 15:30:27 kirjoittanut Terhi Ekebom\n”Suru, ahdistus ja masennus kuuluvat jokaiselle.”\n”Suru, ahdistus ja masennus kuuluvat jokaiselle.” Jos ne valtaavat koko elämän, muille tuntemuksille ei jää tilaa. Ihmisestä tulee itsekeskeinen ja paatoksellinen.\nHannele Richertin Suurta filosofiaa -näyttelyssä käsitellään ahdistusta huumorin avulla. Näyttelyn sarjakuvat, maalaukset ja installaatiot yhdistyvät toisiinsa löyhän tarinallisesti. Alussa luodataan synkempiä tuntoja ja loppupuolella kaivaudutaan ylös, hyppelemään kevyesti oksalta toiselle. ”Huumorintajuttomassa paatoksessa on oma raskassävyinen kauneutensa, ja jos uskaltautuu ensin ottamaan itsesäälissä kieriskelyn vakavasti, sille voi vähitellen alkaa nauraa, hyväntahtoisesti.”\nHannele Richertin sarjakuvia on julkaistu Hämäläisosakunnan Hälläpyörä -lehdessä (2003) sekä Nettinartussa http://www.narttu.net/ ja Irtoparrassa (2005).\nHannele Richert, Suurta filosofiaa -näyttely 5.7.-31.8.2005 Suomen sarjakuvaseuran pylväissä (Kirjastokeskus Aralis, Hämeentie 135a, Helsinki). Avajaiset keskiviikkona 20.7. klo 17.00. Luvassa boolia ja hyvää seuraa, tervetuloa!\nLuettu: 4 526\nEdellinen artikkeliEdellinen Helsingin XX Sarjakuvafestivaalien pienlehtikilpailu julistettu!\nSeuraava artikkeliSeuraava Lassi ja Leevi -originaalit museoon


- Lady Blackdog -: kesäkuuta 2015\nKylmä kesäkuu parvekkeella sopii hyvin kasveille. Parvekkeella on oikein vihreää ja vehreää eikä kuivumisesta ole tarvinut huolehtia. Ehkäpä ne kestävät myös pidempään ja ovat paremmin suojassa tuholaisilta, mikäli heinäkuussa lämpiää. Lomien aikana kastelu on joka tapauksessa epäsäännöllisempää ja tokihan se kasvien hyvinvointiin vaikuttaa. Nyt meillä on kokeilussa myös kastelusysteemejä, mutta katsotaan miten ne toimivat oikeasti.\nMansikkaistutuksista on luvassa oikein mukavasti satoa. Osa on jo kypsynytkin ja raakileita on taimissa runsaasti. Kukkiakin löytyy, joten mansikoita on luvassa myöhemminkin. Viileämmät säät suosivat ehdottomasti näitä istutuksia, sillä parvekkeellahan lämpötilat pysyvät kuitenkin yleensä aika miellyttävinä ellei nyt lähelle pakkasta mennä. Kuumuus ja kuivuus tuovat mukanaan tuholaisia, joita ilman selviäisin kyllä oikein mielelläni tänä kesänä.\nViiniköynnöksetkin ovat alkaneet oikein kunnolla kasvaa, joten tänä vuonna taitaa olla köynnöstä luvassa paljon viime kesää enemmän. Kukkia viiniköynnöksiin ei meillä kuitenkaan ole tullut. Katsotaan ensi vuonna uudestaan! Pieni sitruspuukin vielä sinnittelee parvekkeella. Kuollut se ei ole, mutta ei oikein tee uusia lehtiäkään. Hitaastihan se muutenkin kasvaa, mutta kyllä tämäkin näköjään on kovaa vauhtia muuttumassa entiseksi. Minisitrukset eivät kyllä meillä pysy hengissä yhtään missään!\nTalven yli parvekkeella sinnitellyt hortensia on siis tummanpunainen! Kukat ovat alkaneet saada väriä ja tällaista sieltä on siis luvassa. Muut hortensiat ovat jo lähestulkoon muuttuneet vihreiksi, mutta aavistus pinkkiä on vielä nähtävissä. Violetista ei ole enää tietoakaan eikä ne koskaan sellaisiksi edes muuttuneet, vaikka kasvissa olleen lapun mukaan se oli tarkoitus! Ei se mitään, todella kauniita ne ovat näinkin!\nIhmeköynnösten kauniista fuksianpunaisesta kukinnasta pääsee nyt myös oikein kunnolla nauttimaan, kun väri on erittäin kirkas ja onnekseni myös uusia kukkia on tulossa. Se tietää myös paljon roskaa, koska kukat lopulta varisevat lattialle. Nämä ovat kuitenkin helppoja siivota ja imuroinnillakin silloin tällöin selviää. Petunioiden ja muiden kanssa onkin hankalampaa, koska kukat ovat tahmeita ennen kuin ovat aivan täysin kuivuneet. Olen ollut ihan tyytyväinen, että tänä vuonna jätin perinteiset kesäkukat hankkimatta. Joku toinen kerta sitten taas!\nPelargonikin on mukavasti auringossa levinnyt ja kasvattanut lisää lehtiä. Kukkia ei vielä näy, mutta ehkäpä ne sieltä vielä ilmestyvät. Yritti-istutuksetkin ovat mukavasti kasvaneet ja ovatkin olleet koko ajan käytössä. Perunatkin kasvavat kovasti vaikkakin vähän turhan rönsyilevään tyyliin. Pitkäänhän ne eivät kuitenkaan koko parveketta valtaa vaan sadonkorjuun aika koittaa suhteellisen nopeasti.\nMurateista melkein parhaiten tuntuvat kasvavan ne talven yli sinnitelleet. Uusissa toki väri on syvemmän vihreä, mutta kyllähän näissä vanhoissakin on tosi kauniit rönsyt ja paljon lehtiä ja runsautta niihin on ilmaantunut todella lyhyessä ajassa.\nKesäloma-aika koettelee kasveja, mutta toivotaan, että siitä taas selvitään. Kyllähän sitä kotonakin paljon ollaan, mutta ehkä se vaihtelevuus siinä on se kasveille kuluttavin osuus. Ja onhan sitä koko loppukesä mukavasti aikaa taas kastella kasveja ja seurata niiden kasvuja. Hortensiaa lukuun ottamatta tänä vuonna kasvien pitäisi hyvin kestää kuivuuttakin ja hortensioille kokeillaan niitä kastelusysteemejä; toivottavasti toimivat!\nLähettänyt - Lady Blackdog - klo 17.32 Ei kommentteja:\nKeväällä vihdoin istutin uudelleen pari pienempää ihmeköynnöstä ja ruukun vaihtaminen teki niille kyllä hyvää. Aiemmin kuivuivat jatkuvasti ja juuretkin olivat melkoiset, kun ne ruukusta paljastuivat. Uuden ruukun myötä jatkuva kuivuminen loppui ja köynnökset alkoivat kasvaa aivan eri tavalla kuin aiemmin. Siirsin ihmeköynnökset parvekkeelle pari viikkoa sitten ja samalla totesin toisenkin ihmeköynnöksen kohdalla olevan aika vaihtaa maisemaa noin ruukun suhteen. Jatkuva kuivuminen ei parvekkeella käy, jos kesää on tässä yhtään tulossa!\nNiinhän se oli tämäkin ihmeköynnös kasvattanut melkoiset juuret, vaikka ei tässä ruukussa ole paria vuotta kauempaa ollutkaan. Nämä kasvavat näköjään erittäin nopeasti ja ruukku joutaa vaihtoon paljon nopeammin kuin muilla kasveilla. Täytyy pitää mielessä ja ehkä tällä vähän isommalla ruukulla ja uudella mullalla selvitään ensi kesään tai toivottavasti sitä seuraavaan.\nNyt pari viikkoa myöhemmin on uutta lehteä alkanut kasvaa ja uusia kukkiakin on näkyvissä. Lisäksi myös kukkien sävy on vaihtunut parvekkeella ja uuden mullan myötä myös paljon kirkkaammaksi aiempiin verrattuna. Myös lämpötilat parvekkeella ovat niille sopineet vaikka kovin lämpimästä kesästä ei ollakaan päästy nauttimaan ainakaan vielä. Parvekkeellahan nämä ihmeköynnökset ovatkin parhaimmillaan!\nLähettänyt - Lady Blackdog - klo 17.19 Ei kommentteja:\nEn kerännyt kukkia juhannusyönä tyynyn alle, sillä sulhanen on jo sama ja ollut pitkään tiedossa. Mutta olisihan näitä ollut kerättävissä sekä parvekkeella että ulkona. Juhannusruusukin tosiaan innostui kukkimaan ihan juhannuksena. En muista sellaista koskaan aiemmin tapahtuneen! Muita ruusuja on myös tulossa juhannusruusujen perässä eli vähän myöhässä tänä vuonna.\nRhodot jatkoivat myös kukintaa. Pinkit alkavat olla ohi, mutta violetit jatkavat kukintaa. Nämä ovat kyllä aivan huikeita pensaita! Kukat sopivat myös tosiaan asetelmiin, ainakin niihin kelluviin ja lisäksi harventaminen tekee ihan hyvää, koska tuntuvat kasvavan aika rönsyilevästi eri suuntiin. Tämähän on siitä hauska pensas, että rönsyily ja epätasaisuus kuuluu vähän kuvaan.\nSyreeneistä osa violeteista oli jo täysin ohi ja osa vasta aloitteli kukintaa. Valkoiset niistä olivat vasta parhaimmillaan. Ihanaa, että tänä vuonna näiden kukinta oli myöhässä ja näistä on nyt päässyt nauttimaankin paljon enemmän kuin normaalista toukokuun lopussa. Tuoksu on kaikissa aivan ihana!\nPionitkin alkavat jo avautua! Lisää komeita nuppuja on myös olemassa, joten näitäkin on tulossa enemmän. Monellehan tämä on se kesän kaunein kukka. Tykkään niistä itsekin, mutta on niitä kauniita puutarhan leikkokukkia monta muutakin. Tykkään kovasti liljoista, mutta olen niille nykyään todella allerginen, joten kotiin niitä ei voi enää tuoda. Gladiolukset ovat myös aivan mahtavia, kunhan vaan pysyvät pystyssä!\nVälimeren tunnelmaa on myös maalla parvekkeella. Toimme tuliaisiksi kiinanruusun hortensian ja muiden ihanuuksien kaveriksi. Oma kiinanruusuni kotona on kasvanut valtavasti ja täysin leikkauksen tarpeessa. Nyt se vaan pukkasi nuput ja kukat ovat kohta avautumassa, joten leikkaaminen saa nyt jäädä tuonnemmaksi. Joka tapauksessa lyhennys ja tuuhennus on edessä, koska nämä ovat paljon kauniinpia tällaisina tiiviimpinä versioina. Ilmeisesti myös mullanvaihto on taas edessä, koska oma kiinanruusu kuivuu aivan koko ajan. Maalla parveke on viileämpi ja varjoisampi kuin meidän, joten tämäkin kestänee parvekkeella ihan hyvin. Omaani en ole edes viitsinyt kuivumisen vuoksi sinne viedä. Ikävä kyllä, nämä ihanuudet eivät minulla ole menestyneet niin hyvin kuin olisin toivonut!\nMaalla myös huolehditaan tunnollisemmin kukkien kastelusta, joten hortensiatkin pysyvät vehreämpinä kuin meillä kotona ja lehdet myös paljon paremmassa kunnossa. Suihkuttelu varmaan tekisi näillekin kotona terää, kun lämpötilat parvekkeella alkavat kohota. Kyllä nämä vaan ovat aika mahtavia suoraan kaupasta tuotuna, kun värit ovat vielä tallella. Toisaalta ne vihreäksi ja lopulta rusehtaviksi muuttuneet hortensiat ovat erittäin kauniita omalla tavallaan! Monta väriä vaan kuuluu hortensian repertuaariin!\nÄidilläni viihtyvät myös maljaköynnökset erittäin hyvin. Kokeilin näitä itsekin muutama vuosi sitten, mutta meillä ne eivät vaan viihtyneet. Maljaköynnöshän on aivan mahtava kasvi, kun se oikein alkaa köynnöstää. Meillä kotona ne vain kuolivat pystyyn. Ehkäpä joskus kokeilen uudelleen, kyllä nämä sen verran kauniita ovat erityisesti parvekkeella!\nMyös gerbera pääsee oikein oikeuksiinsa viileämmällä parvekkeella. Nämä ovat kivoja siitä, että niistä voi napsaista kauniita kukkia myös leikkokukiksi, mikäli kukka vaan sattuu oikein tuuheasti kasvamaan. Se sopii myös mahtavasti istutuksiin, mutta omalla parvekkeella ei ole sitä tullut vielä kokeiltua. Pari viikkoa sitten näin jo myös mainoksia krysanteemeista; ne tulevat joka vuosi nykyään entistä aiemmin. Itselleni se on jotenkin sellainen loppukesän ja loppuloman kukka. Kaunis kuin mikä, mutta omalla parvekkeellani ei niiden aika ole kuitenkaan ihan vielä!


Parttimaa: Maksuttomuus ei tarkoita lisäveroja! – SDP Salo\nKatja Taimela esitti mielipidekirjoituksessaan 6.9.2017, että Salossa tulisi asteittain siirtyä maksuttomaan varhaiskasvatukseen. Myös Helsingissä on samaan suuntaan pyrkivä uusi strategia valmisteilla. Perussuomalaisten ryhmäpuheenjohtaja Heikki Tamminen kritisoi ajatusta 7.9 julkaistussa kirjoituksessaan.\nKuten Katja Taimela tuo esille, Salo kilpailee uusista asukkaista Pääkaupunkiseudun, Turun ja sen ympäristökuntien sekä Lohjan kanssa. Meidän on luotava lapsiperheille sellaiset asumisen mahdollisuudet, että pärjäämme tässä kilpailussa. Varhaiskasvatuksen asteittainen maksuttomuus tukee tätä tavoitetta.\nHeikki Tammisen tahallinen väärinymmärrys siitä, että miljoonien tulojen menetys olisi kaupungissa todellisuutta lähes heti, ei pidä paikkaansa. Asteittain siirtymän toteutus antaa myös mahdollisuuden paikata tulojen menetyksen. Lisäksi tavoitteena oleva väestökasvu tuo osansa verojen muodossa. SDP:n esitys toisi kerrallakin toteutettuna pienemmän miinuksen budjettiin kuin Perussuomalaisten toukokuussa tukema pyrkimys madaltaa veroprosenttia maan keskiarvoon. Tämä jo yksin olisi noin kahdeksan miljoonan lovi.\nVarhaiskasvatuksen maksuttomuus ei kavenna perheiden valinnanvapautta mitenkään, sillä perheet valitsevat jatkossakin itse sen, miten ja koska he lapsensa varhaiskasvatuksen piiriin tuovat. En tiedä, mistä Tamminen on saanut päähänsä valinnanvapauden kaventumisen, sillä kukaan ei ole esittänyt velvoittavaa varhaiskasvatusta.\nTavoite maksuttomuudesta parantaa perheiden taloudellista tilannetta ja sitä kautta ostovoimaa. Maksuttomuudella voidaan myös poistaa työn vastaanottamiseen liittyviä kannustinloukkuja, kun maksut eivät haukkaa pois isoa osaa palkasta. Kuten Taimelakin kirjoituksessaan tuo ilmi, laadukas varhaiskasvatus on myös tasa-arvo teko. Vaikka Tamminen muuta väittää, sosialidemokraatit eivät halua ulkoistaa kasvatusvastuuta pois vanhemmilta, vaan tukea kaikkien lasten oikeutta ja mahdollisuutta osallistua ikänsä mukaiseen varhaiskasvatukseen.\nVäite siitä, että maksuton varhaiskasvatus nakertaisi tehtävän työn arvostusta, on kyllä varsin erikoinen. Työn arvostus mitataan ennemminkin työstä maksettavalla palkalla, johon Perussuomalaiset hallituksessa ennen puolueen hajaannusta, olivat tukemassa mm. lomarahaleikkaukset hyväksymällä ja tukemalla kiky:n syntymisen taustalla olleita pakkolakeja.\nMaksuttomuus olisi tässä kohden Salolta todellinen kädenojennus lapsiperheille.\nSDP:n kunnallisjärjestön puheenjohtaja\nKirjoitus julkaistu Salon Seudun Sanomissa 8.9.2017\n← Katja Taimela: Maksuttomasta varhaiskasvatuksesta Salon valtti\nTuula Haatainen Salossa →